title: Jean-Julien Weber

text: Jean-Julien Weber (13. helmikuuta 1888 – 13. helmikuuta 1981) oli Saint Sulpicen pappien yhteisön eli sulpisiaanien ranskalainen pappi, joka toimi Strasbourgin katolisena piispana vuosina 1945–1966. Vaikka Strasbourgista tuli arkkihiippakunta vasta vuonna 1988, sai Weber henkilökohtaisesti arkkipiispan arvon jo vuonna 1962.


title: Jean-Julien Weber

text: Weber sai vihkimyksensä papiksi 29. kesäkuuta 1912 ja piispaksi 29. kesäkuuta 1945.


title: Charles-Amarin Brand

text: Charles-Amarin Brand (27. kesäkuuta 1920 – 31. maaliskuuta 2013) oli ranskalainen kirkonmies, joka sai katolisen vihkimyksensä papiksi 11. heinäkuuta 1943 ja piispaksi 13. helmikuuta 1972. Hän toimi vuosina 1981–1984 Monacon ja vuosina 1984–1997 Strasbourgin arkkipiispana. Jälkimmäisessä hän tosin oli aluksi arkkipiispa vain henkilökohtaiselta titteliltään; Strasbourg pysyi tavallisena hiippakuntana, kunnes se korotettiin arkkihiippakunnaksi vuonna 1988.


title: Ripa ruostuu

text: Ripa ruostuu on vuonna 1993 ensi-iltansa saanut suomalainen komediaelokuva, jonka pääosissa ovat Sam Huber ja Mari Vainio. Elokuvan ovat tuottaneet Klaus Heydemann ja Aki Kaurismäki. Käsikirjoituksesta ja ohjauksesta vastaa Christian Lindblad. Elokuva on mustavalkoinen.


title: Ripa ruostuu

text: Elokuvan englanninkielinen nimi on "Ripa Hits The Skids" ja saksankielinen "Der Höllenflug".


title: Ripa ruostuu

text: Elokuva kertoo Ripasta, nuoresta elokuvaohjaajasta, jonka elämä näyttää menevän jatkuvasti enemmän ja enemmän alamäkeen. Velkaantunut ja alkoholisoitunut Ripa tapaa kauniin nuoren naisen, Tiinan, jonka kanssa alkaa seurustella, mutta parisuhde on täynnä ongelmia, eivätkä niskaan hengittävät verokarhut ja poliisit juuri vaikeata arkea helpota.


title: Antonio Caggiano

text: Antonio Caggiano (30. tammikuuta 1889 – 23. lokakuuta 1979) oli argentiinalainen katolinen kirkonmies. Hän toimi Rosarion piispana vuosina 1934–1959 ja Buenos Airesin arkkipiispana 1959–1975. Hän sai pappisvihkimyksensä 23. maaliskuuta 1912 ja oli kardinaalina vuodesta 1946.


title: Antonio Caggiano

text: Caggiano oli myös Argentiinan armeijan piispa. Hän osallistui vuosien 1958 ja 1963 konklaaveihin, mutta vuonna 1978 ikä esti äänestämisen.


title: Mirko Celestino

text: Mirko Celestino (s. 19. maaliskuuta 1974 Albenga, Italia) on italialainen pyöräilijä. Hän kilpaili maantiepyöräilyssä ammattilaisena 1996–2007 ollen parhaimmillaan yhden päivän kilpailuissa.


title: Mirko Celestino

text: Celestino voitti pyöräilyn monumentteihin kuuluvan Lombardian ympäriajon vuonna 1999 ennen Danilo Di Lucaa ja Eddy Mazzolenia . Hän voitti samana vuonna myös maailmancupiin kuuluneen HEW Cyclassicsin. Perinteisen Milano–Torino-ajon hän voitti vuosina 2001 ja 2003.


title: Mirko Celestino

text: Maantiepyöräilyuransa jälkeen Celestino on kilpaillut maastopyöräilyssä. Hän saavutti maratonmatkalla MM- ja EM-hopeaa 2010.


title: Antonio Quarracino

text: Antonio Quarracino (8. elokuuta 1923 – 28. helmikuuta 1998) oli italialaissyntyinen, varhain Argentiinaan muuttanut kirkonmies. Hän sai katolisen vihkimyksensä papiksi 22. joulukuuta 1945 ja piispaksi 8. huhtikuuta 1962. Hän toimi Nueve de Julion (1962–1968) ja Avellanedan (1968–1985) piispana. Sitten hänestä tuli La Platan arkkipiispa, ja Buenos Airesin arkkipiispana hän toimi vuodesta 1990.


title: Antonio Quarracino

text: Quarracino oli kardinaali vuodesta 1991. Kun hän kuoli vuonna 1998 (konklaaveihin osallistumatta), hänen seuraajakseen Buenos Airesin arkkipiispana nousi jesuiitta Jorge Mario Bergoglio.


title: Norman Thomas Gilroy

text: Norman Thomas Gilroy KBE (22. tammikuuta 1896 – 21. lokakuuta 1977) oli australialainen kirkonmies. Hän sai katolisen vihkimyksensä papiksi 24. joulukuuta 1923 ja piispaksi 17. maaliskuuta 1935. Hän toimi Sydneyn arkkipiispana vuosina 1940–1971 ja oli kardinaali vuodesta 1946.


title: Norman Thomas Gilroy

text: Gilroy osallistui konklaaveihin 1958 ja 1963. Hänet valittiin vuoden australialaiseksi 1970.


title: Daniel Mannix

text: Daniel Mannix (4. maaliskuuta 1864 Charleville – 6. marraskuuta 1963) oli irlantilaissyntyinen roomalaiskatolinen arkkipiispa. Hänet vihki papiksi Cloynen hiippakuntaan William Joseph Walsh 9. kesäkuuta 1890. Hänet nimitettiin Melbournen koadjuuttoriarkkipiispaksi Australiaan sekä Pharsaluksen titulaariarkkipiispaksi 1. heinäkuuta 1912, ja piispaksi vihkiminen seurasi 6. lokakuuta. Pääkonsekraattorina toimi Michael Logue, jota avustivat Robert Browne ja Michael Fogarty.


title: Daniel Mannix

text: Mannixista tuli 6. toukokuuta 1917 Melbournen arkkipiispa. Vuodesta 1917 lähtien hän toimi lisäksi Australian sotilaspiispana. Hän kuoli 99-vuotiaana virassa.


title: Ariman lasitehdas

text: Ariman lasitehdas toimi Pusulan Arimaalla Uudellamaalla vuosina 1864–1918. Tehdas sijaitsi silloisen Pusulan kappelin Hyrkkölän kylässä Arimaa-järven rannalla Pusulan runsasmetsäisessä pohjoisosassa. Nykyään kulmakunnan ja tehtaan ympärille muodostuneen kartanon nimestä käytetään yleensä muotoa "Arimaa".


title: Ariman lasitehdas

text: Tehtaan historia alkoi vuonna 1857 kun Pusulan Hyrkkölän kylän Klemelän talon omistaja liikekumppaneineen anoi privilegiota lasitehtaan perustamiselle. Toiminta käynnistyi kuitenkin vasta vuonna 1864. Vuonna 1866 tehdas joutui konkurssiin ja sen osti Kiikalan Johannislundin lasitehtaan omistajan Sofia Alftanin poika Alfons Alftan. Samana vuonna Sofia Alftan menetti konkursissa Johannislundin ja Inkereen lasitehtaat, ja lasinpuhallus Inkereessä keskeytyi ja Johannislundkin oli vaikeuksissa. Arimalle tämä merkitsi tilaa markkinoilla. Alftan vaurastuikin niin, että saattoi 1870-luvulla laajentaa Ariman kartanoksi ostamalla vielä Hyrkkölän kylän Kollin ja Haikon perintötilat.


title: Ariman lasitehdas

text: Kun Johannislundin uusikin omistaja Karl Wilhelm von Torcken joutui vaikeuksiin, Alftan osti puolet Johannislundista ja myi sitten osuutensa takaisin voitolla. Vuonna 1893 Alftan luovutti Ariman lasitehtaan hoidon tehtaan konttoristille ja tulevalle vävylleen Karl Taxellille. Taxellista tuli tehtaan omistaja vuonna 1899. Alftanin omistukseen jäivät kalkkiuuni ja Patakosken saha Somerniemen Härjänojalla sekä Knuutilan tila Pusulan kirkonkylässä, jonka Alftan nimesi uudestaan Sohlbackaksi. Taxellin aikana tuotanto laajeni ja pullolasin tuotanto kasvoi, mutta ensimmäinen maailmansota aiheutti menekkivaikeuksia ja myös tehtaan tuotantomenetelmät alkoivat käydä vanhanaikaisiksi puoliautomaattisten pullokoneiden alkaessa yleistyä muualla. Vuonna 1918 tehdas lopetettiin Taxellin ja Oy Riihimäen lasin tekemän sopimuksen perusteella ja lasihytti ja kaikki uunit purettiin. Ariman kartanon Taxell myi paikalliselle maanviljelijälle ja metsät Fiskars-yhtiölle.


title: Ariman lasitehdas

text: Kuten Johannislundissakin, Ariman lasitehtaalle perustettiin oma kansakoulu. Se aloitti toimintansa vuonna 1889 Alfons Alftanin aikana. Tehtaan lakattua myös koulun toiminta loppui.


title: Ariman lasitehdas

text: Lasitehdasvaiheen jälkeen Arimaan kartano jatkoi maanviljelystilana. 1930-luvulla sen omistajaksi tuli Yrjö Härmälä. Hänen aikanaan entinen koulu oli ainakin hetken aikaa nuorisoseurantalona.


title: Ariman lasitehdas

text: 1920- ja 1930-luvulla Pusulan Arimaalla vietti kesiään kahteen otteeseen myös kirjailija Helvi Hämäläinen. Kesinä 1935–1936 hän kirjoitti siellä romaaninsa "Katuojan vettä". Hämäläinen myös keräsi itselleen kokoelman Ariman lasitehtaan lasiesineitä. Hänen kuolemansa jälkeen kokoelma lahjoitettiin Suomen Kansallismuseolle.


title: Nokia 5310

text: Nokia 5310 XpressMusic on Nokian valmistama matkapuhelin. Se on tarkoitettu lähinnä musiikin kuuntelijoille. Nokia 5310 XpressMusic julkaistiin vuoden 2007 elokuussa. Markkinoille puhelin tuli saman vuoden lokakuussa.


title: Nokia 5310

text: Nokia 5310 XpressMusic on 9,9 millimetriä paksu. Puhelimessa on musiikkisoitin, joka tukee MP3-, MP4-, AAC-, eAAc+- ja WMA-tiedostomuotoja, radiosovellus, taajuuskorjain sekä ääninauhuri. Lisäksi kännykässä on muun muassa kahden megapikselin kamera, Yahoo! Go -viihdepalvelu, Opera Mini -selain sekä pelejä.


title: Essam El-Hadary

text: Essam Kamal Tawfik el-Hadary (, s. 15. tammikuuta 1973 Damietta, Egypti) on egyptiläinen jalkapallomaalivahti. Hän edustaa Egyptin valioliigassa pelaavaa Wadi Deglaa. El-Hadarya pidetään yhtenä Afrikan parhaista maalivahdeista kautta aikain.


title: Essam El-Hadary

text: El-Hadaryn ura alkoi Damietta Clubin junioreissa, josta hän siirtyi vuonna 1996 Egyptin ja Afrikan menestyneimpään jalkapalloseuraan Al-Ahliin. Ura uudessa seurassa osoittautui menestyksekkääksi, sillä hän oli voittamassa jo ensimmäisellä kaudellaan 1996–1997 Egyptin valioliigaa. Yhteensä el-Hadary voitti Egyptin valioliigan mestaruuden seitsemän kertaa, Egyptin cupin ja Egyptin Super Cupin neljä kertaa. Lisäksi hän saavutti joukkueensa kanssa menestystä Afrikan Mestarien liigassa ja African Super Cupissa. El-Hadary pelasi yli 500 ottelua joukkueen paidassa, joissa hän teki yhden maalin vuoden 2001 Afrikan Super Cupissa.


title: Essam El-Hadary

text: 14. helmikuuta 2008 FC Sion ilmoitti tehneensä neljän vuoden sopimuksen El-Hadaryn kanssa. Siirto kuitenkin aiheutti ongelmia, sillä Al-Ahli ilmoitti BBC Sportille etteivät he ole sopineet mitään pelaajan siirrosta. FC Sion väitti kuitenkin ostaneen El-Hadaryn käyttäen "Webster-arrest" termiä, jonka mukaan pelaaja voi ostaa itsensä irti sopimuksesta ja jättää seuransa ilman lupaa. Myöhemmin Sion tarjosi Al Ahlille 400 tuhatta Yhdysvaltain dollaria siirtokorvaukseksi. 28. helmikuuta 2008 Sion julkisti virallisesti El-Hadaryn olevan heidän joukkueen uusi maalivahti. Siirto oli samalla ensimmäinen Webster-arrest menetelmällä tehty siirto sitten termin medialle luoneen Andy Websterin, joka siirtyi samanlailla Heartsista Wiganiin. Päivää myöhemmin siirron julkistamisesta El Hadary palasi takaisin Kairoon 29. helmikuuta 2008 pyytääkseen julkisesti anteeksi Al Ahlilta kolmen eri televisiokanavan kautta. 7. maaliskuuta 2008 hän sai Al Ahlin johtoportaalta rangaistuksen, jonka myötä El Hadary sai kolmen viikon pelikiellon ja 250 tuhannen Egyptin punnan sakot. FC Sionin varmistuneen siirron julkistamisesta huolimatta hän sai pelata ensimmäiset ottelunsa uuden joukkueen paidassa huhtikuusta 2008 lähtien, kun Fifa ilmoitti sveitsiläisjoukkueelle tästä luvasta.


title: Essam El-Hadary

text: Ensimmäisellä kaudellaan Sveitsissä el-Hadary pelasi kuusi ottelua ja jatkoi joukkueessa tehdyn sopimuksen mukaan. Toisella kaudella hän sai runsaammin peliaikaa, mutta kauden päätteeksi päätti palata kotimaahansa Egyptiin. El-Hadary allekirjoitti Ismailin kanssa sopimuksen 20. heinäkuuta 2009.


title: Essam El-Hadary

text: 1. kesäkuuta 2010 Court of Arbitration for Sport langetti El-Hadarylle neljän kuukauden pelikiellon, koskien siirtoa Al-Ahlista Sioniin helmikuussa 2008. Kielto astui voimaan Egyptin valioliiga kauden 2010-2011 avauksesta lähtien. Ennen kauden alkua hän siirtyi Ismailista Zamalekiin, jossa hän ehti kuitenkin pelata neljä ottelua ennen pelikiellon astuessa voimaan.


title: Essam El-Hadary

text: Helmikuussa 2011 El-Hadaryn väitettiin kärsineen neljän kuukauden pelikieltonsa ja siirtyi tämän myötä Sudaniin Al-Merreikhiin. Hän pelasi joukkueessa kauden verran oltuaan hetkellisesti lainalalla Al-Ittihad Alexandriassa. Al-Merreikhin riveissä El-Hadary saavutti Sudanin mestaruuden ja Sudanin cupin. Lopulta kaudeksi 2013–2014 hän palasi takaisin kotimaahansa Egyptiin Wadi Deglan riveihin.


title: Essam El-Hadary

text: Maajoukkueessa El-Hadary on pelannut vuodesta 1997 lähtien yhteensä 139 maaottelua. Hän on voittanut kolme kertaa Afrikan-mestaruuden vuosina 1998, 2006, 2008 ja 2010. El-Hadary edusti Egyptiä myös vuoden 2009 Maanosaliittojen cupissa. Tuossa turnauksessa Egypti saavutti historiallisen 1-0 voiton hallitsevasta maailmanmestarista, Italiasta. El-Hadary palkittiin ottelun parhaana pelaajana.


title: Joseph Charbonneau

text: Joseph Charbonneau (31. heinäkuuta 1892 – 19. marraskuuta 1959) oli kanadalainen pappi. Hän toimi Montréalin katolisena arkkipiispana vuosina 1940–1950. Seuraajaksi astui Paul-Émile Léger.


title: Joseph Charbonneau

text: Charbonneau vihittiin papiksi 24. kesäkuuta 1916 ja piispaksi 15. elokuuta 1939.


title: Austrian Death Machine

text: Austrian Death Machine on Tim Lambesiksen perustama crossover thrash -yhtye, joka perustettiin As I Lay Dyingin sivuprojektiksi. Yhtyeen kappaleet parodisoivat Arnold Schwarzeneggerin elokuvia.


title: Austrian Death Machine

text: Yhtye jäi tauolle vuonna 2014 Lambesiksen saatua kuuden vuoden vankilatuomion vaimonsa palkkamurhan organisoinnin yrityksestä.


title: Houston Aeros

text: Houston Aeros oli AHL-liigassa pelannut yhdysvaltalainen jääkiekkoseura, jonka kotikaupunki oli Houston, Texas. Seura oli Minnesota Wildin farmijoukkue.


title: Houston Aeros

text: Aeros perustettiin vuonna 1994 ja se pelasi aluksi IHL:ssä. Nimensä se sai aiemman, WHA:ssa 1970-luvulla pelanneen seuran mukaan. Aeros voitti IHL-vuosinaan sarjan mestaruuden Turner Cupin kerran, kaudella 1998–1999. Sen päävalmentajana toimi tuolloin sittemmin NHL:ssä valmentanut Dave Tippett. Kaudella 1995–1996, toisellaan IHL:ssä, Aeros isännöi sarjan tähdistöottelua.


title: Houston Aeros

text: Vuonna 2001, IHL:n toiminnan päätyttyä, Aeros siirtyi AHL:ään. Samalla siitä tuli NHL-seura Minnesota Wildin farmijoukkue. Aeros voitti myös AHL:n mestaruuden Calder Cupin kerran, kaudella 2002–2003. Lisäksi se pelasi loppuotteluissa kaudella 2010–2011, mutta hävisi tuolloin mestaruuden Binghamton Senatorsille. Vuoden 2011 Aeros-joukkueen päävalmentajana toimi samana vuonna Minnesota Wildin päävalmentajaksi siirtynyt Mike Yeo. Yeo oli Aerosin entinen pelaaja, vuoden 1999 IHL-mestarijoukkueen kapteeni.


title: Houston Aeros

text: 19. huhtikuuta 2013 Minnesota Wild ilmoitti että Minnesota Sports and Entertainment ei päässyt yhteisymmärrykseen Aerosin kotihallin Toyota Centerin vuokrahinnasta ja tämän vuoksi Houston Aeros siirrettiin Des Moinesiin Iowaan. Samalla ilmoitettiin seuran uudeksi nimeksi Iowa Wild.


title: Houston Aeros

text: Aerosissa pelasi sen historian aikana yhteensä neljä suomalaista: Tony Virta, Mikko Koivu, Mikael Granlund ja Erik Haula. Osa Granlundin Aerosissa pelaamista otteluista ajoittui kauden 2012–2013 alkuun, jolloin NHL:ssä oli käynnissä työsulku.


title: Chris Hester

text: Christopher Dwayne ”Chris” Hester (s. 19. syyskuuta 1979) on yhdysvaltalainen kilpauransa päättänyt koripalloilija. Takamiehenä pelannut Hester oli kilpaurallaan 192 cm pitkä.


title: Chris Hester

text: Hester pelasi kaudet 2001–2002 ja 2002–2003 NCAA-koripallosarjassa Eastern Washington Eagles -joukkueessa. Jälkimmäisellä kaudella Hesterin pistekeskiarvo sarjassa oli 13,9 ja levypallokeskiarvo 4,8. Yliopistouransa jälkeen Hester loukkasi vakavasti polvensa, ja hänen koripalloilijanuransa oli vaakalaudalla. Kahden välivuoden jälkeen hän pystyi kuitenkin jatkamaan uraansa ja siirtyi kaudeksi 2005–2006 Saksan 2. Bundesliigassa pelanneen SG Braunschweigin joukkueeseen. Hester teki ensimmäisellä ammattilaiskaudellaan keskimäärin 19,6 pistettä ja 4,6 levypalloa ottelua kohden.


title: Chris Hester

text: Kaudeksi 2006–2007 Hester siirtyi Korisliigassa pelaavaan Porvoon Tarmoon. Hän teki pelaamissaan 43 runkosarjan ottelussa keskimäärin 18,0 pistettä, mikä riitti sarjan korintekijätilastossa yhdeksännelle sijalle. Tarmo selviytyi runkosarjan päätteeksi pudotuspeleihin, joissa Hester teki kolmessa pelaamassaan ottelussa keskimäärin 14,0 pistettä ja otti 6,7 levypalloa. Kauden 2007–2008 puolivälin tienoilla hänet kiinnitettiin Korisliiga-kauden heikosti aloittaneen Team Componentan joukkueeseen. Hester teki runkosarjan aikana koreja 22,3 pisteen keskiarvolla, jolla hän sijoittui liigan pistetilastossa jaetulle toiselle sijalle. Kauden 2008–2009 alkupuolella Hester siirtyi Tampereen Pyrintöön korvaamaan joukkueesta erotetun Kevin Smithin. Hester pelasi Pyrinnössä kahden kauden ajan saavuttaen ensimmäisellä kaudella SM-pronssia ja cup-hopeaa. Kaudella 2009–2010 Hester voitti Pyrinnössä Suomen mestaruuden.


title: Chris Hester

text: Kaudeksi 2010–2011 Hester siirtyi Kauhajoen Karhuun, jossa hän loukkaantui toisessa ottelussaan. Akillesjännevamman vuoksi Hester ei kyennyt pelaamaan koko kaudella, ja Kauhajoki hankki hänen korvaajakseen Walter Baxleyn. Kaudeksi 2012–2013 Hester teki sopimuksen kouvolalaisen Kouvojen kanssa.


title: Duke Nukem 64

text: Duke Nukem 64 on 3D Realmsin kehittämä ja GT Interactiven julkaisema ensimmäisen persoonan ammuntapeli. Peli julkaistiin vuonna 1997 Nintendo 64:lle. Se on konsoliversio alun perin tietokoneelle julkaistusta "Duke Nukem 3D" -pelistä. "Duke Nukem 64:ssä" kaikki tasot eivät kuitenkaan ole samanlaisia kuin alkuperäisessä. Peliä voi pelata myös kaksinpelinä.


title: Predator of the Empire

text: Predator of the Empire on ruotsalaisen power metal -yhtye Steel Attackin kolmas studioalbumi. Se julkaistiin 15. huhtikuuta 2003 ja julkaisijana toimi Arise Records.


title: Predator of the Empire

text: Kaikki kappaleet säveltänyt Steel Attack ja sanoittanut Steel Attack ja Ronny Bengtsson.


title: Elia Heikel

text: Elia Heikel (19. lokakuuta 1852 Brändö – 3. tammikuuta 1919 Helsinki) oli suomalainen rakennusmestari-arkkitehti, joka perusti toimiston arkkitehti Konstantin Kiseleffin kanssa.


title: Elia Heikel

text: Vuonna 1888 Kiseleffin kuoltua Heikel tarjosi yhtiökumppanuutta opintojaan päättävälle nuorelle Selim A. Lindqvistille. Rakennustarvikekekauppiaasta teollisuusmieheksi ja suurrakennuttajaksi nousseesta Julius Tallbergista tuli arkkitehtitoimisto Kiseleff & Heikelin mesenaatti, joka hankki erityisesti Lindqvistille vuosien mittaan sekä merkittäviä liike-elämän että Helsingin kaupungin toimeksiantoja. Kiseleff & Heikelin käsialaa ovat muun muassa alun perin 1867 rakennetun Helsingin Esplanadin kappelin muutostyöt, joissa rakennus sai nykyisen asunsa. Tallbergin ja Kiseleff & Heikelin yhteistyö oli alkanut vuonna, kun Kiseleff & Heikel olivat sijoittaneet alkupääoman Tallbergin perustamalle rakennustarvikeliikkeelle vuonna 1880. Aluksi rakennusmestari Heikel allekirjoitti pohjapiirustukset ja leikkaukset, arkkitehti Lindqvist julkisivut.


title: Elia Heikel

text: Heikelin ja Lindqvistin yhteistyö jatkui pitkään senkin jälkeen kun Lindqvist perusti oman toimiston vuonna 1901.


title: Elia Heikel

text: Heikel oli huvilakaupunki Kauniaisten perustajia. Hän osti vuonna 1902 rakennusmestari Emil Lindstedtin kanssa Glimsin maatilan alueelta 30 hehtaaria maata. Seuraavana vuonna Heikel rakensi Gallträskin rannalle Kauniaisten ensimmäisen huvilan Villa Heikelin. Heikelin mukaan Kauniaisissa on nimetty Eteläinen ja Pohjoinen Heikelintie.


title: Elia Heikel

text: Heikelin suunnittelemia rakennuksia ovat mm:


title: Elia Heikel

text: Helsingissä:


title: Elia Heikel

text: Kauniaisissa:


title: Mahiljoun alue

text: Mahiljoun alue eli "Mogiljovin alue" (, ) on yksi Valko-Venäjän hallinnollisista alueista (oblasti) maan itäosissa, Venäjän rajalla.


title: Mahiljoun alue

text: Mahiljoun alue perustettiin 15. tammikuuta 1938. Nykyiset rajat ovat olleet voimassa tammikuusta 1964. Alueen pääkaupunki on Mahiljou.


title: Mahiljoun alue

text:
Alueen pinta-ala on 29 100 km². Alueella asuu noin 1,1 miljoonaa asukasta. Alueen väkiluku on pienentynyt lähes 10 % edellisen vuosikymmenen aikana (pudotus 1 213 500:sta 1 099 400:aan vuosien 1999 ja 2009 väestönlaskujen välillä). Väestön kaupungistuminen jatkuu - vuoden 2009 väestönlaskun mukaan jo 75,8 % väestöstä eli (833  248 / 1 099 374 asukkaasta) asui kaupungeissa ja maaseudulla enää 24,2 %.
Alue rajoittuu lännessä Minskin, pohjoisessa Vitsebskin ja etelässä Homelin alueeseen. Alueen itänaapurina on Venäjä.


title: Mahiljoun alue

text: Mahiljoun alue sisältää kaksi suurempaa kaupunkia: Mahiljou ja Babrujsk. Lisäksi on 21 hallinnollista piiriä (rajon), joiden keskuksena on tavallisesti pikkukaupunki tai kaupunkimainen taajama. Merkittäviä, kooltaan alle 50 tuhannen asukkaan kaupunkeja maakunnassa ovat Asipovitšy, Horki ja Krytšau.


title: Mahiljoun alue

text: Oheisessa taulukossa Mahiljoun alueen yli 10 000 asukkaan taajamien nimet ovat asukasluvun mukaisessa suuruusjärjestyksessä - ensin suomeksi, sitten valkovenäjän ja venäjänkielisessä muodossa. Väkiluvut perustuvat lokakuun 2009 väestönlaskuun.


title: Mahiljoun alue

text:
Mahiljoun maakunnan osa-alueet - kaksi kaupunkia ja 21 hallintopiiriä - ovat (asukasluvut 2009 väestönlaskennasta):
Mahiljoun alueen läpi kulkevat suurimmat valtatiet ovat
Euroopan suurimpiin jokiin kuuluva Dnepr laskee pohjoisesta Mahiljoun läpi, ja myös kahta sen Mahiljoun alueen läpi kulkevaa sivujokea, Berezinaa ja Sožia, käytetään jokilaivareitteinä tavarakuljetuksissa.


title: Mahiljoun alue

text:
Tšernobylin ydinkatastrofin yhteydessä 1986 Mahiljoun alueesta 35% saastui. Erityisesti Mahiljoun alueen itäisiin osiin kulkeutui runsaasti radioaktiivista laskeumaa Homelin alueen etelä- ja itäosien tapaan. Oheisessa kartassa on esitetty erään keskeisen radioaktiivisen ainesosan, maastoon ilmavirtojen mukana levinneen, puoliintumisajaltaan pitkäkestoisen cesium-137:n kaukokulkeuma YK:n aktiivisuusasteikon mukaan.
Kartan alin aktiivisuusluokka (Nimetön vyöhyke) vastaa säteilytasoa, joka saavutettiin Cs-137 laskeuman seurauksena yli 20:ssä Suomen kunnassa, esimerkiksi Tampereen seudulla. Tällä tasolla säteily ei ole YK:n vuonna 2002 julkaiseman Tšernobyl-raportin ja nykykäsityksen mukaan erityinen riski millekään ryhmälle. Kuitenkin mielikuvissa Tšernobylin muisto lienee voimistanut kaupungistumista ja edistänyt koulutetun väestönosan poismuuttoa seuduilta ja synnyttänyt monia psykososiaalisia vaikutuksia.


title: Mahiljoun alue

text: Kartassa kuvatun cesium-137:n ohella Tšernobylin lähimaakunnissa esimerkiksi Valko-Venäjän kaakkoisosissa ulkoista säteilyannosta aiheuttivat myös muut ilmavirtausten mukana kulkeutuneet ja hengitysilmaan tai maastoon levinneet ainesosat (kuten St-90, jodi-121, cesium-134; nämä ovat pääsääntöisesti lyhytikäisempiä kuin Cs-137). Ilmasta ja maastosta saadun ulkoisen säteilyannoksen ohella ihmisten kokonaissäteilyannosta lisäsivät useat paikalliset luonnontuotteet (kasvikset, sienet, marjat, kalat, riista) ja elintarvikkeet, kuten onnettomuusaikaan ja sen jälkeen ulkona jo laiduntavista lehmistä lypsetty maito. Tämä kasvatti osaltaan mm. kilpirauhassyöpien todennäköisyyttä.


title: Saulin ja Nikon parhaat pätkät

text: Saulin ja Nikon parhaat pätkät oli Subilla esitetty viihdeohjelma, jota juonsivat Big Brotherin 3. tuotantokaudelta (2007) tutut kilpailijat Sauli Koskinen ja Niko Nousiainen. Sarjan idea oli se, että Koskinen ja Nousiainen kommentoivat hullunkurisia viraalivideoita maailmalta. Sarja alkoi lauantaina 25. lokakuuta 2008 ja päättyi 10. tammikuuta 2009.


title: Magellan (täsmennyssivu)

text: Magellan on löytöretkeilijä Fernão de Magalhãesin sukunimen kirjoitusmuoto joissain kielissä. Hänen mukaansa nimi on annettu myös seuraaville asioille:


title: ISS:n kokoonpano

text: Tämä on luettelo ISS:n eli Kansainvälisen avaruusaseman kokoonpanon vaiheista. Kokoonpano alkoi marraskuussa 1998 ja saatiin päätökseen aseman rungon ja aurinkopaneelien osalta maaliskuussa 2009. Modulaariseen rakenteen ansiosta asemaa laajennetaan edelleen liittämällä siihen uusia moduuleja. Näitä moduuleja on aikataulutettu vuoteen 2016 saakka.


title: ISS:n kokoonpano

text: Pituus, halkaisija ja massa ovat suuntaa antavia ja kuvaavat laukaisun aikaista tilannetta.


title: ISS:n kokoonpano

text: Uusien miehitettyjen Dragon V2 ja Boeing CST-100 alusten telakoitumiseksi asemaan joihinkin ilmalukkoihin on tarkoitus asentaa sovittimet, International Docking Adapters eli IDA. Alun perin NASA valmisti näitä kaksi kappaletta. Ensimmäinen näistä tuhoutui kesäkuussa 2015 lennolla SpaceX CRS-7. Toisen sovittimen laukaisu on myös jo aikataulutettu. Jo olemassa olevista osista on tarkoitus rakentaa ensimmäisen korvike.


title: Trifenyylifosfiini

text: Trifenyylifosfiini eli trifenyylifosfori (CHP) on yleisesti käytetty orgaaninen fosforiyhdiste. Ainetta käytetään laajasti orgaanisten ja organometalliyhdisteiden synteesissä. Trifenyylifosfori kirjoitetaan yleisesti lyhennettynä muotoon PPh tai PhP. Huoneenlämpötilassa trifenyylifosfiinin on veteen liukenemattomia värittömiä kiteitä. Trifenyylifosfiini voidaan liuottaa poolittomiin liuottimiin kuten bensiiniin tai dietyylieetteriin. Trifenyylifosfiinin metallijohdannaisia käytetään usein katalyytteinä.


title: Trifenyylifosfiini

text: Trifenyylifosfiini reagoi hitaasti ilmassa muodostaen trifenyylifosfiinioksidia


title: Trifenyylifosfiini

text: Yksi tapa hapettaa trifenyylifosfiinia on myös sen reaktio orgaanisten peroksidien kanssa.


title: Trifenyylifosfiini

text: Staudinger-reaktiossa atsideista tehdään amiineja usean katalyytin avulla. Trifenyylifosfiini muodostaa atsidin kanssa fosfatsidin, jonka menettäessä typpimolekyyli syntyy iminofosforaani. Iminofosforaaniin lisättäessä vettä se hajoaa muodostaen amiinin.


title: Trifenyylifosfiini

text: Appel-reaktiossa trifenyylifosfiini hapettuu ensin trifenyylifosfiinioksidiksi, joka katalysoi alkoholin reaktiota alkyylihalidiksi yleensä bromidiksi tai kloridiksi.


title: Trifenyylifosfiini

text: Trifenyylifosfiini ärsyttää hengitysteitä ja silmiä. Aine on palavaa ja voi muodostaa myrkyllisiä palokaasuja kuten fosfiinia sekä fosforin oksideja.


title: Rakka

text: Rakka eli rakkamaa on kivikkoa, joka on muodostunut mekaanisen pakkasrapautumisen seurauksena. Arktisilla peruskallioalueilla, kuten Suomen Lapissa, rakkaa voi esiintyä hyvin laajoina kenttinä. Rakkamaita on erityisesti tunturien ja vaarojen yhteydessä. Kasvillisuudeltaan rakka on karua, usein täysin kasvutonta. Rakkakivikot voivat jyrkillä rinnemailla liikkua hitaasti alaspäin roudan takia (), jolloin niistä tulee niin sanottua taluskivikkoa.


title: Aarniluppo

text: Aarniluppo ("Bryoria nadvornikiana") on tummaluppojen sukuun kuuluva pensasjäkälä.


title: Aarniluppo

text: Aarniluppo on kooltaan pienehkö, sillä vain ani harvoin sen sekovarsi kasvaa yli 10 senttimetrin pituuteen. Jäkälän rangat ovat ohuita ja suhteellisen niukasti haarovia. Yleensä kiinnittymiskohta on suppea. Päärangoilla on lyhyitä, teräväkärkisinä sivulla harittavia ohuita sivuhaaroja eli fibrillejä. Jäkälän väri on yleensä himmeän vaalean- tai harmaanruskea. Muistuttaa ulkonäöltään harmaaluppoa.


title: Aarniluppo

text: Laji on epifyytti, se suosii avoimia, valoisia männiköitä sekä suo- ja kalliometsiä. Se on erityisen arka ilmansaasteille. Suomessa laji elää vain Etelä- ja Keski-Suomen vanhoissa luonnonmetsissä. Lapissa niitä ei tavata. Suomessa laji luokitellaan silmälläpidettäväksi. Maailman kokonaislevinneisyydeltään se on boreaalinen.


title: The Edge of Love

text: The Edge of Love on vuonna 2008 julkaistu John Mayburyn ohjaama elokuva. Se kertoo kuuluisasta walesilaisesta runoilijasta Dylan Thomasista (Rhys), tämän vaimosta Caitlin MacNamarasta (Miller) sekä heidän ystäväpariskunnastaan Killickeistä (Knightley ja Murphy).


title: The Edge of Love

text: Elokuva perustuu löyhästi tositapahtumiin. Toisen maailmansodan aikaisessa Yhdistyneessä kuningaskunnassa Vera Phillips tapaa uudelleen ensirakkaansa, walesilaisen runoilijan Dylan Thomasin. Molempien tunteet heräävät, vaikka Thomas on jo naimisissa. Kilvasta huolimatta Thomasin vaimosta Caitlin MacNamarasta ja Phillipsistä tulee ystävykset.


title: The Edge of Love

text: Ystävyyteen tulee säröjä, kun Philips nai sotilas William Killickin. Thomas käy mustasukkaiseksi tulokkaalle, minkä MacNamara huomaa. Killick määrätään kuitenkin pian ulkomaille ja trio muuttaa Walesiin maaseudulle. Siellä Phillipsin tunteet Thomasin kohtaan voimistuvat. Lopulta sodan raunioittama Killick palaa sodasta.


title: Annika Urvikko

text: Annika Urvikko (s. 17. marraskuuta 1990 Tampere) on suomalainen telinevoimistelija, joka edustaa Tampereen Voimistelijoita.


title: Annika Urvikko

text: Urvikko aloitti voimisteluharrastuksen vuonna 1997. Hän nousi juniorien maajoukkueeseen vuonna 2004 ja A-maajoukkueeseen vuotta myöhemmin. Hänen valmentajansa ovat venäläinen Igor Tšerepov ja Riitta Taipale. Urvikon koreografiat tekee Maiju Missokia.


title: Annika Urvikko

text: Maailmancupin osakilpailujen palkintokorokkeelle Urvikko on noussut viidesti, minkä lisäksi hän on yltänyt useasti kahdeksan parhaan voimistelijan loppukilpailuihin. Kansainvälisissä arvokisoissa Urvikon paras sijoitus on 20. sija neliottelussa Birminghamin EM-kilpailuista 2010 ja hypyssä Berliinin EM-kilpailuista 2011. Århusin MM-kisoissa 2006 hän oli mukana 26:nneksi sijoittuneessa Suomen joukkueessa. Vuoden 2011 kesäuniversiadeissa hän oli hypyn karsinnassa kuudes ja neliottelun karsinnassa 17:s, mutta vetäytyi loppukilpailuista loukkaantumisen takia.


title: Annika Urvikko

text: Oltuaan paras suomalaisnainen vuoden 2011 MM-kilpailuissa Urvikko saavutti ainoana suomalaisena jatkokarsintapaikan Lontoon kesäolympialaisiin. Jatkokarsintakilpailusta hän saavutti henkilökohtaisen olympiapaikan. Ennen Urvikkoa suomalaisista telinevoimistelijoista viimeisin olympiatasolla kilpaillut on Mauno Nissinen, joka voimisteli Münchenissä 1972. Suomalaisia naistelinevoimistelijoita puolestaan kilpaili edellisen kerran kesäolympialaisissa Tokiossa 1964. Urvikko sai naisten neliottelun karsinnassa 48,815 pistettä, mikä ei riittänyt finaalipaikkaan.


title: Annika Urvikko

text: Pohjoismaiden mestaruuskilpailuissa Urvikko on voittanut kolme kultaa, yhden hopean ja kolme pronssia. Pohjois-Euroopan mestaruuskisoista Urvikko on voittanut kaksi kultaa, kolme hopeaa ja yhden pronssin.


title: Annika Urvikko

text: Urvikon isoisän isä, painija Vihtori Urvikko osallistui Tukholman vuoden 1912 kesäolympialaisiin. Annika Urvikon isä Jouko Urvikko pelasi jääkiekkoa kansallisella pääsarjatasolla, ja tämän isä pelasi jalkapalloa.


title: Annika Urvikko

text:
Urvikko opiskelee liikuntapedagogiikkaa Jyväskylässä.
Yhteensä 27 SM-mitalia, joista 17 kultaa, kahdeksan hopeaa ja kaksi pronssia. Lisäksi viisi joukkue-SM -kilpailujen kultamitalia.


title: Uimaharjun sellutehdas

text: Uimaharjun sellutehdas eli Enocell on Stora Enso -konserniin kuuluva sulfaattisellutehdas Uimaharjussa Pohjois-Karjalassa. Tehdas on perustettu vuonna 1967 osittain korvaamaan paikkakunnalta vuonna 1952 lopetettua Kaltimon pahvitehdasta. Tehtaan kapasiteetti on 655 000 t/a koivu- ja mäntysellua. Henkilökuntaa tehtaalla on 160. Tehtaalla on kaksi kuitulinjaa kuivauskoneineen. Havupuusta valmistetaan valkaistua sellua, ja koivusta liukosellua. Liukosellusta valmistetaan tekstiilejä ja erikoistuotteita ja sen kysyntä on kasvussa.


title: Uimaharjun sellutehdas

text: Tehtaan vieressä toimii Stora Enson Uimaharjun saha.


title: Uimaharjun sellutehdas

text: Stora Enso omistaa kuorikattilan ja sähköntuotantolaitteet. Voimalaitos tuottaa prosessihöyryä noin 750 GWh/a Enocell Oy:n sellutehtaalle ja sähköä noin 700 GWh/a. Kuorikattila on leijukerroskattila, jonka tuottamaa höyryä johdetaan turbiiniin sähköteho 106 MW. Ylimäärä sähköstä (noin 40 %) toimitetaan valtakunnan sähköverkkoon. Sähköstä noin 97 % tuotetaan biopolttoaineilla. Saha ostaa käyttämänsä lämmön ja sähkön sellutehtaalta. Turbiinilaitos hyödyntää myös Enocell Oy:n soodakattilan höyryä sähkön tuotantoon 364 MW, jonka jälkeen sitä käytetään edelleen teollisuushöyrynä. Kuorikattilan teollisuushöyry otetaan turbiinin väliotosta. Savukaasut puhdistetaan kaksikammioisella sähkösuodattimella ja johdetaan maanpinnasta 58,6 metriä korkeaan savupiippuun. Soodakattilan piippu on 92 metriä korkea. Sähkö jakaantuu 390 GWh omakäyttöön ja 170 GWh myydään valtakunnan verkkoon.


title: Uimaharjun sellutehdas

text: Tehdasalueella toimii myös vuonna 1966 perustettu Uimaharjun tehdaspalokunta, jolla on kaksi sammutusautoa (RPK341 ja RPK3412) ja kaksi miehistönkuljetusautoa (RPK347 ja RPK3472).


title: Uimaharjun sellutehdas

text: Pohjois-Karjalan pelastuslaitos ja sairaanhoitopiiri nimittäin ostavat Uimaharjun tehdaspalokunnalta apua sammutus- ja ensivastehtäviin. TPK osallistuu tehtaan ulkopuolisiin hälytyksiin myös.


title: Tony Lazzeri

text: Anthony Michael "Tony" Lazzeri (6. joulukuuta 1903 San Francisco – 6. elokuuta 1946 San Francisco) oli yhdysvaltalainen baseballpelaaja (toinen pesämies). Hän pelasi Major League -tasolla vuosina 1926–1939. Hänen ammattilaisseuranaan oli pisimpään New York Yankees.


title: Tony Lazzeri

text: Lazzeri kuului All-Star-kokoonpanoon vuonna 1933. Hän oli New York Yankeesin kanssa viisinkertainen World Series -mestari. Hänet valittiin Baseball Hall of Fameen vuonna 1991.


title: Tony Lazzeri

text: Lazzeri syntyi italialaiseen maahanmuuttajaperheeseen. Hän sairasti epilepsiaa. Hän löytyi kuolleena kotoaan 42 vuoden ikäisenä.


title: Toinen Saigonin taistelu

text: Toinen Saigonin taistelu oli Vietnamin sodan yksi ratkaisevimmista ja viimeisistä taisteluista.


title: Toinen Saigonin taistelu

text: Saigonin ensimmäinen taistelu tapahtui Têt-hyökkäyksen aikana 30. tammikuuta – 7. maaliskuuta 1968. Tuolloin Vietkongin sissit tunkeutuivat Saigoniin.


title: Toinen Saigonin taistelu

text: Saigonin toinen taistelu alkoi 29. huhtikuuta 1975 Pohjois-Vietnamin vakinaisen armeijan raskaalla tykistökeskityksellä. Saigon kukistui ja antautui 30. huhtikuuta 1975. Saigonin valtausta seurasi Etelä-Vietnamin antautuminen ja Vietnamin sodan päättyminen. Saigonin uudeksi nimeksi tuli vuonna 1976 Hồ Chí Minhin kaupunki.


title: Toinen Saigonin taistelu

text: Kaupungin kukistumista edelsi lähes kaikkien yhdysvaltalaisten siviilien ja sotilashenkilöiden hätäevakuointi kaupungista yhdessä kymmenien tuhansien etelävietnamilaisten siviilien kanssa. Evakuointi kulminoitui "Operaatio Frequent Windissä", joka oli historian laajin helikoptereilla suoritettu evakuointi.


title: Alan Faneca

text: Alan Joseph Faneca, Jr. (s. 7. joulukuuta 1976) on yhdysvaltalainen amerikkalaisen jalkapallon pelaaja, jonka pelipaikka on sisempi hyökkäyksen linjamies. Hän sai NFL-varauksensa vuonna 1998 pelattuaan aiemmin yliopistotasolla Louisiana Statessa. Fanecan alkuperäinen NFL-seura oli vuoteen 2007 Pittsburgh Steelers. Kaudella 2008 hän pelasi New York Jetsin riveissä.


title: Alan Faneca

text: Faneca on pelannut Pro Bowlissa useaan otteeseen. Hän sairastaa epilepsiaa, joka alkoi aiheuttaa kohtauksia hänen ollessaan 15-vuotias.


title: Grover Cleveland Alexander

text: Grover Cleveland ”Old Pete” Alexander (26. helmikuuta 1887 – 4. marraskuuta 1950) oli yhdysvaltalainen baseballpelaaja. Hän pelasi Major League -tasolla vuosina 1911–1930 ja pääsi Baseball Hall of Fameen 1938. Ammattilaisseuroinaan hänellä olivat Philadelphia Phillies, Chicago Cubs ja St. Louis Cardinals. Hän kuuluu ns. "300:n voiton klubiin".


title: Grover Cleveland Alexander

text: Grover Cleveland Alexander oli epileptikko.


title: Kukkula 881:n taistelu

text: Kukkula 881:n taistelu oli Vietnamin sodan taistelu, jota käytiin vuonna 1967 Khe Sanhin laaksoa ympäröivillä kukkuloilla, demilitarisoidun vyöhykkeen eteläpuolella. Pohjois-Vietnamin armeija oli amerikkalaisten tietämättä linnoittanut ja sijoittanut joukkojaan kukkuloille, ja uhkasi Khe Sanhin laaksoa, jossa Yhdysvaltain joukoilla oli tukikohta. Amerikkalaiset uskoivat, että vietnamilaisten tavoitteena on toistaa Điện Biên Phủn taistelu ja sen menestys. Vietnamilaisjoukkojen ennenaikainen paljastuminen kuitenkin esti suunnitelman onnistumisen. Taistelu oli yksi sodan verisimpiä ja erikoinen siksi, että vietnamilaiset eivät amerikkalaiset kohdatessaan vetäytyneet, vaan kaivautuivat vastarintaan.


title: Kukkula 881:n taistelu

text: Yhteensä 12 päivää kestäneet taistelut alkoivat, kun amerikkalainen viiden hengen tiedustelupartio joutui kukkula 861:lla vietnamilaisten väijytykseen. Amerikkalaiset vastasivat merijalkaväen kahden pataljoonan hyökkäyksellä. Ensimmäinen jalkaväkihyökkäys kukkula 861:n () valtaamiseksi epäonnistui ja avuksi pyydettiin tulitukea ilmavoimilta ja tykistöltä. Amerikkalaisten taktiikaksi tuli ottaa vain kevyt taistelukosketus vihollisen paikantamiseksi ja antaa 105 ja 155 mm tykkien, napalmin ja 1000 ja 2000 paunan pommien tuhota vietnamilaistukikohdat. Yhteensä pohjoisvietnamilaisten niskaan pudotettiin 1 000 tonnia napalmia ja 3 250 tonnia pommeja.


title: Kukkula 881:n taistelu

text: Toinen yritys kukkula 861:n haltuun ottamiseksi onnistui ja amerikkalaiset jatkoivat itään kukkuloille 881S () ja 881N () – kukkuloiden nimissä olevat numerot viittaavat kukkulan korkeuteen metreinä. Raskaasta tulivalmistelusta huolimatta korsuihin suojautuneet ja piiloutuneet vietnamilaiset olivat säilyneet hengissä. Kukkulalle 881S edennyt eteläinen amerikkalaispataljoona löysi itsensä vietnamilaisten ympäröimänä ja menetti seuranneessa taistelussa 50 kuolleina ja 150 haavoittuneena, ennen kuin onnistui perääntymään haavoittuneet mukanaan.


title: Kukkula 881:n taistelu

text: Hyökkäys pohjoista kukkula 881N:ä vastaan johti vietnamilaisten vastahyökkäykseen, jossa kuoli 28 amerikkalaista. Vaikka amerikkalaiset mattopommitusten avulla onnistuivat valtaamaan molemmat kukkulat, jatkoivat pohjoisvietnamilaiset vastahyökkäyksiä amerikkalaistukikohtiin. Etelävietnamilaisten erikoisjoukkojen tukikohdan tuhonneessa hyökkäyksessä kuoli 39, mukaan lukien kaksi amerikkalaista.


title: Kukkula 881:n taistelu

text: Kukkula 881:n taistelu toi esiin amerikkalaisten uuden M16-rynnäkkökiväärin äärimmäisen epäluotettavuuden. Kun taistelukenttää raivattiin amerikkalaisruumiista, ilmeni että useat amerikkalaissotilaat olivat kuolleet jumittunut tai purettu ase ja esiin otetut puhdistusvälineet vierellään.


title: Samari Rolle

text: Samari Toure Rolle (s. 10. elokuuta 1976) on entinen yhdysvaltalainen amerikkalaisen jalkapallon pelaaja. Hän sai NFL-varauksensa vuonna 1998. Hänen ammattilaisseuroinaan olivat Tennessee Oilers/Titans ja Baltimore Ravens. Rolle kuului Pro Bowl -joukkueeseen vuonna 2000.


title: Samari Rolle

text: Yliopistotasolla Rolle pelasi Floridan valtionyliopistossa, ja hänet valittiin vuoden 1998 NFL:n varaustilaisuudessa toisella kierroksella, 46. pelaajana. Rolle ilmoitti 5. toukokuuta 2010 lopettavansa peliuransa niskavammojen takia.


title: Samari Rolle

text: Rolle sairastaa epilepsiaa.


title: Buddy Bell

text: David Gus ”Buddy” Bell (s. 27. elokuuta 1951 Pittsburgh, Pennsylvania) on entinen yhdysvaltalainen baseballpelaaja. Hän pelasi Major League -tason kolmantena pesämiehenä vuosina 1972–1989. Hän kuului viidesti All-Star-kokoonpanoon ja voitti useita palkintoja, muun muassa Gold Gloveja sekä vuoden 1988 Lou Gehrigin muistopalkinnon.


title: Buddy Bell

text: Bellin ammattilaisseuroina olivat Cleveland Indians, Texas Rangers, Cincinnati Reds ja Houston Astros. Vetäytymisensä jälkeen hän on toiminut joukkueenjohtajana eri seuroille. Hän sairastaa epilepsiaa.


title: Buddy Bell

text: Bell kuuluu tunnettuun baseballsukuun. Hänen isänsä Gus Bell sekä poikansa David Bell ja Mike Bell ovat kaikki pelanneet ammattilaisina.


title: Aaro Jaronen

text: Aaro Asser Jaronen (s. 1. heinäkuuta 1951, Helsinki) on suomalainen näyttelijä. Hän on antanut äänensä useisiin elokuviin, kuten "Kaunottareen ja kulkuriin" sekä "Oliver ja kumppanit" -elokuvaan ja "Fragglit" -animaatiosarjaan. Hänen äänensä on kuultu myös "Maata etsimässä" -kuunnelmassa. Jarosella on ollut roolit myös yhdessä "Käenpesän" ja "Kotikadun" jaksossa.


title: Dragon (avaruusalus)

text: Dragon on miehittämättömiin avaruuslentoihin tarkoitettu SpaceX:n valmistama kapselityyppinen avaruusalus. Se laukaistaan Falcon 9 -kantoraketilla. Alusta käytetään toistaiseksi yksinomaan kansainvälisen avaruusaseman (ISS) huoltamiseen. Dragon-kapselissa ei ole automaattista telakointijärjestelmää, vaan kapseli ohjataan telakointiporttiin aseman robottikäden avulla. Miehittämättömän rahtialuksen lisäksi Dragonista on kehitteillä myös miehitetty versio, Dragon V2.


title: Dragon (avaruusalus)

text: Toisin kuin muut rahtikapselit, Dragon on rakennettu palaamaan ehjänä maahan. Sukkuloiden käytöstä poiston jälkeen Dragon on ensimmäinen alus, jolla voidaan palauttaa Maahan muun muassa vioittuneita tai käytöstä poistuneita laitteita ja tutkimustuloksia.


title: Dragon (avaruusalus)

text: Dragon on myös suunniteltu uudelleenkäytettäväksi ja 2017 SpaceX uudelleenkäyttikin ensimmäisen kerran aiemmin jo lentänyttä kapselia lennolla SpaceX CRS-11.


title: Dragon (avaruusalus)

text: Dragonin kehitys liittyy läheisesti NASAn Commercial Orbital Transportation Services -ohjelmaan, jonka tavoitteena on kehittää yksityinen rahtia ja miehistöä ISS:lle kuljettava kokonaisuus.


title: Dragon (avaruusalus)

text: Dragon kapselin ensilaukaisut olivat samalla myös Falcon 9 -kantoraketin ensilaukaisut. Ensimmäinen Falcon 9 -lento laukaistiin 4. kesäkuuta 2010, kello 21.45 Floridan Cape Canaveralin avaruuskeskuksesta (Cape Canaveral Air Force Station). Raketin hyötykuormana oli Dragon-kapselia simuloiva koemassa.


title: Dragon (avaruusalus)

text: Dragon-kapselin ensimmäinen lento oli 8. joulukuuta 2010 Falcon 9:n toisella lennolla. Laukaisu tapahtui klo 17.43 ja kapseli laskeutui mereen pian klo 21:n jälkeen kierrettyään Maan kahdesti.


title: Dragon (avaruusalus)

text: Alkuperäinen suunnitelma oli tehdä vielä kaksi testilentoa, ensimmäisellä pelkkä kohtaaminen ISS:n kanssa ja sitten toisella telakoituminen ISS:ään. Nämä testilennot yhdistettiin kuitenkin yhdeksi lennoksi. Lento piti laukaista 19. toukokuuta 2012 mutta laukaisu peruuntui hetkeä ennen laukaisua. Syyksi ilmoitettiin liian suuri paine yhdessä kantoraketin polttokammioista. Alus laukaistiin onnistuneesti 22. toukokuuta. Rahtikapseli telakoitiin onnistuneesti Kansainväliseen avaruusasemaan 25. toukokuuta. Alus kuljetti ISS-aseman Retkikunta 31:lle 460 kilogrammaa rahtia. Kapseli laskeutui Tyyneen valtamereen 31. toukokuuta.


title: Dragon (avaruusalus)

text: Ensimmäinen varsinainen rahtilento, SpaceX CRS-1 (CRS eli Commercial Resupply Services) laukaistiin onnistuneesti 8. lokakuuta 2012 kello 00.35 GMT kansainväliselle avaruusasemalle. Yksi Falcon 9 -raketin yhdeksästä rakettimoottorista sammui automaattisesti paineen menetyksen vuoksi nousun aikana. Suunniteltu kiertorata kuitenkin saavutettiin muiden rakettimoottorien pidemmän polton avulla. Alus saapui ISS:lle 11. lokakuuta 2012 mukanaan 400 kg ruokaa, vaatteita ja aseman varaosia. Aseman kolmihenkinen miehistö, Retkikunta 33, telakoi aluksen asemaan robottikäden avulla. CRS-1 palasi maahan 28. lokakuuta lopussa mukanaan 74 kg miehistön tarvikkeita, 393 kg tieteellisiä koejärjestelyitä ja laitteita, 235 kg avaruusaseman laitteita, 31 kg avaruuspukujen varusteita ja 25 kg muuta rahtia. SpaceX:llä on sopimus Nasan kanssa 12 rahtilennosta. Vuoden 2014 loppuun mennessä näistä on tehty 4.


title: Dragon (avaruusalus)

text: 3. kesäkuuta 2017 SpaceX laukaisi lennolla SpaceX CRS-11 ensimmäistä kertaa uudelleen jo kerran lentäneen kapselin. Kapseli on lennolta SpaceX CRS-4, joka oli vastaavanlainen lento kuin CRS-11. Enemmistö aluksesta on samaa kuin aikaisemmalla lennolla. Merkittävimpiä ja luontaisestikin uusia osia ovat lämpökilpi ja paineistamaton rahtiruuma. Näistä lämpökilpi kuluu laskeutumisessa ja rahtiruuma ei laskeudu vaan se heitetään tuhoutumaan ilmakehässä. Lisäksi uusittuja osia ovat merivedelle alttiiksi joutuneet kohdat.


title: Dragon (avaruusalus)

text: Kapseli on perusrakenteeltaan perinteinen kartion muotoinen alus. Kapselin yläosassa on ISS:n yhdysvaltalaisosaan sopiva Common Berthing Mechanism-telakointiasema.Miehitetty 7 hengen Dragon V2 on kehitteillä. Se julkaistiin toukokuussa 2014.


title: Remember That I Love You

text: Remember That I Love You on Kimya Dawsonin viides sooloalbumi, joka julkaistiin 9. toukokuuta 2006. Levyn kappaleet ”Tire Swing”, ”Loose Lips”, ”I Like Giants” ja ”My Rollercoaster” ovat vuonna 2007 julkaistun "Juno" -elokuvan soundtrackilla.


title: Toshihide Maskawa

text: Toshihide Maskawa (tai Masukawa) (, s. 7. helmikuuta 1940 Aichi, Japani) on japanilainen teoreettinen fyysikko, joka on tunnettu CP- eli symmetriarikkoa käsittelevästä työstään.


title: Toshihide Maskawa

text: Maskawa opiskeli Nagoyan yliopistossa valmistuen 1967 filosofian tohtoriksi. Valmistumisen jälkeen hän työskenteli Nagoyan yliopistossa tutkijana. Hän sai professorin viran Tokion yliopiston ydintutkimuksen instituutista (INS), ja vuodesta 1980 hän työskenteli Kioton yliopiston teoreettisen fysiikan Yukawa-instituutin (YITP) professorina. Vuodesta 1997 alkaen hän oli myös Yukawa-instituutin johtaja, kunnes jäi eläkkeelle vuonna 2003. Sen jälkeen hän on työskennellyt emeritusprofessorina yksityisessä Kioto Sangyo -yliopistossa.


title: Toshihide Maskawa

text: Maskawan ja Makoto Kobayashin vuonna 1973 julkaistu tutkimus ”CP violation in the renormalizable theory of weak interaction” eli ”CP-rikko heikon vuorovaikutuksen renormalisoituvassa teoriassa” oli vuonna 2007 kolmanneksi viitatuin hiukkasfysiikan alan julkaisu kaikkina aikoina. Maskawa palkittiin yhdessä Makoto Kobayashi kanssa Nobelin fysiikanpalkinnolla vuonna 2008. He saivat palkinnon teoriastaan, joka selitti symmetriarikon alkuperän ja ennusti ainakin kolmen eri kvarkkiperheen olemassaolon luonnossa. Samana vuonna palkittiin myös Yōichirō Nambu, joka oli löytänyt spontaanin symmetriarikon mekanismin.


title: Tuure Kilpeläinen (albumi)

text: Tuure Kilpeläinen on Tuure Kilpeläisen eponyymi esikoisalbumi, joka julkaistiin 14. maaliskuuta 2003.


title: Tuure Kilpeläinen (albumi)

text: Kaikki kappaleet kirjoittanut Tuure Kilpeläinen.


title: Parque de Atracciones de Madrid

text: Parque de Atracciones de Madrid on huvipuisto Madridissa, Espanjassa. Se avattiin vuonna 1969. Huvipuistossa käy nykyään noin 1,5 miljoonaa kävijää vuodessa, ja se on kävijämäärältään Espanjan toiseksi suurin huvipuisto PortAventuran jälkeen.


title: Parque de Atracciones de Madrid

text: Puiston kohteet on jaettu viiteen alueeseen. Laitteet eivät kuulu sisäänpääsyn hintaan, vaan niitä varten pitää ostaa joko ranneke tai irtolippuja. Suurimpia houkutuksia ovat kolme suurta vuoristorataa Abismo, Tarántula ja Tornado. Muita suosikkeja ovat kummitusjuna ja vesikohteet.


title: Just (Tuure Kilpeläisen albumi)

text: Just on Tuure Kilpeläisen toinen studioalbumi, joka julkaistiin vuonna 19. tammikuuta 2005.


title: Just (Tuure Kilpeläisen albumi)

text: Sävellykset ja sanoitukset Tuure Kilpeläinen.


title: Petõr Damberg

text: Petõr Damberg (, 1909 Sīkrags – 15. maaliskuuta 1987) oli liiviläinen opettaja, kielitieteilijä ja runoilija.


title: Petõr Damberg

text: Damberg valmistui opettajaksi Jelgavasta, ja toimi ennen toista maailmansotaa liivinrannan kouluissa liivinkielen opettajana. Elämänsä aikana hän teki liivinkielisiä runoja ja käänsi kirjoja liiviksi. Tärkeimpiä hänen kirjallisia töitään ovat liivinkieliset oppikirjat. Aikoinaan käytetyin liivinkielinen oppikirja, "Jemakiel lugdobrontoz skuol ja kuod pierast" ("Lukukirja koulua ja kotia varten"), oli hänen tekemänsä. Oppikirjojen ohella hän kehitti myös liivin kielen kirjakieltä. Toisen maailmansodan jälkeen Damberg antoi yksityisiä liivin kielen tunteja. Damberg kuoli 15. maaliskuuta 1987 ja hänet on haudattu Baltezeran hautausmaalle.


title: The Rising Tied

text: The Rising Tied on Mike Shinodan sivuprojektin, Fort Minorin, esikoisalbumi. Se julkaistiin 22. lokakuuta 2005 levymerkillä Machine Shop Recordings.


title: The Rising Tied

text: Shinoda tuotti albumin ja Shawn Carter eli Jay-Z oli vastaavana tuottajana. Singleinä levyltä julkaistiin "Where'd You Go", "Believe Me", "Remember the Name" ja "Petrified." Levyä on myyty maailmanlaajuisesti 400 000 kappaletta.


title: Uldriķis Kāpbergs

text: Uldriķis Kāpbergs (25. maaliskuuta 1869 – 1. kesäkuuta 1932) oli liiviläinen aktivisti ja kalastaja. Hän osallistui liivinkielisen "Livl"-lehden toimitukseen. Kāpbergs oli vaikeuksissa Latvian viranomaisten kanssa, koska hän ajoi liiviläisten itsenäisyyttä. Hän julistautuikin liiviläisten kuninkaaksi nimellä ”Uldrikis I”.


title: Uldriķis Kāpbergs

text: Uldriķis Kāpbergs syntyi Liivinrannalla Miķeļtornisin kylässä kalastajaperheeseen. Vuonna 1923 liiviläiset pyysivät Latvian sisäministeriltä omaa kuntaansa Kuurinmaan kärkeen. Hankkeesta ei kuitenkaan tullut mitään, jolloin Kāpbergs julistautui liiviläisten kuninkaaksi. Hän uskoi, ettei liiviläisten tulisi pysyä Latvian hallinnon alaisina. Hän kielsi poikaansa menemästä armeijaan ja kieltäytyi maksamasta verojaan. Tämän johdosta hänet pidätettiin toukokuussa 1932 ja hänet vietiin Ventspilsin vankilaan, jossa hän kuoli sydänkohtaukseen saman vuoden kesäkuun ensimmäisenä päivänä. Kāpbergsin pidätyksestä ja kuolemasta syntyi kansainvälinen skandaali, josta kirjoitettiin monessa virolaisessa ja suomalaisessa lehdessä. Uldriķis Kāpbergs haudattiin Miķeļtornisin hautausmaalle.


title: Mark McKoy

text: Marcus ”Mark” McKoy (s. 10. joulukuuta 1961 Georgetown, Guyana) on entinen pika-aitajuoksija, joka edusti uransa aikana Kanadaa ja Itävaltaa.


title: Mark McKoy

text: McKoy syntyi Guyanassa ja vietti nuoruutensa Englannissa ennen kuin muutti teini-ikäisenä Kanadaan. Hän voitti kultaa 110 metrin aitajuoksussa Brisbanen kansainyhteisön kisoissa 1982 ja kuului lisäksi hopeaa voittaneeseen Kanadan pikaviestijoukkueeseen. Edmontonin universiadeissa 1983 hän saavutti aitajuoksussa pronssia . Helsingin MM-kilpailuissa hän sijoittui neljänneksi ajalla 13,56 hävittyään pronssimitalisti Willie Gaultille 0,08 sekuntia .


title: Mark McKoy

text: McKoy sijoittui Los Angelesin olympialaisissa neljänneksi. Hän jäi ajallaan 13,45 viiden sadasosasekunnin päähän pronssia voittaneesta Arto Bryggaresta. Edinburghin kansainyhteisön kisoissa 1986 McKoy sai kultaa niin 110 metrin aitajuoksussa kuin pikaviestissäkin. Rooman MM-kilpailuissa 1987 ja Soulin olympialaisissa 1988 hän oli pika-aidoissa seitsemäs.


title: Mark McKoy

text: Ben Johnsonin dopingkäryn tutkimusten yhteydessä paljastui, että myös McKoy oli käyttänyt kiellettyjä aineita . Kahden vuoden kilpailukieltonsa aikana hän muutti Itävaltaan.


title: Mark McKoy

text:
McKoy saavutti pronssia 60 metrin aitajuoksussa Sevillan MM-hallikisoissa 1991 . Tokion MM-kilpailuissa hän sijoittui jälleen neljänneksi jääden mitalista viiden sadasosan päähän . Barcelonan olympialaisissa 1992 hän voitti kultaa ajalla 13,12 – hopeamitalisti Tony Dees sai ajan 13,24 . Seuraavana talvena hän voitti sisäratojen maailmanmestaruuden Torontossa.
McKoy sai Itävallan kansalaisuuden vuonna 1994 ja edusti uutta kotimaataan uransa viimeiset vuodet. Hän sijoittui Barcelonan MM-hallikisoissa 1995 neljänneksi.


title: Mark McKoy

text: McKoyn nimissä on 50 metrin aitajuoksun hallimaailmanennätys 6,25 s, jonka hän juoksi Kobessa 5. maaliskuuta 1986. 110 metrin aitajuoksussa hänen nimissään on sekä Kanadan ennätys 13,08 (1993) että Itävallan ennätys 13,14 (1994)


title: Jimmy Kimmel

text: James Christian "Jimmy" Kimmel (s. 13. marraskuuta 1967 Brooklyn, New York, New York, Yhdysvallat) on yhdysvaltalainen talk show -juontaja ja koomikko. Hän isännöi tällä hetkellä "Jimmy Kimmel Live!" -ohjelmaa ABC:lla ja on aikaisemmin juontanut "The Man Show" -ohjelmaa Comedy Centralilla. Kimmel on ollut tuottamassa "Crank Yankers" ja "The Andy Milonakis Show" ohjelmia


title: Jimmy Kimmel

text: Jimmy Kimmel syntyi New Yorkissa Brooklynin hallintoalueella saksalaisitalialaiseen perheeseen vuonna 1967. He muuttivat Nevadan Las Vegasiin Jimmyn ollessa lapsi. Kimmel valmistui Ed W. Clark High Schoolista ja haki tämän jälkeen Nevadan yliopistoon. Hän opiskeli siellä vuoden, kunnes siirtyi opiskelemaan Arizonan osavaltion yliopistoon. Kimmel ei valmistunut yliopistosta.


title: Jimmy Kimmel

text: Kimmel avioitui Gina nimisen naisen kanssa vuonna 1988. Heillä on kaksi lasta. Jimmy ja Gina erosivat 14 vuoden avioliiton jälkeen vuonna 2003. Kimmel alkoi seurustella samana vuonna koomikko Sarah Silvermanin kanssa. Pari oli yhdessä viisi vuotta yhtäjaksoisesti, kunnes he erosivat kesällä 2008. Kimmel ja Silverman palasivat yhteen lokakuussa 2008 mutta erosivat taas maaliskuussa 2009.


title: Jimmy Kimmel

text: Jimmy Kimmel tunnetaan innokkaana musiikin ystävänä ja hän soittaa bassoklarinettia. Kimmel esiintyi lavalla yhdessä Mighty Mighty Bosstonesin kanssa Kalifornian Costa Mesassa 20. heinäkuuta 2008 ja soitti heidän kappaleensa "The Impression That I Get" bassoklarinetilla.


title: Jimmy Kimmel

text: Kimmel sairastaa narkolepsiaa.


title: Jimmy Kimmel

text: Jimmy Kimmel tutustui radiossa työskentelyyn Nevadan yliopiston omalla radioasemalla. Ensimmäisen varsinaisen radiotyön hän sai vuonna 1989 Seattlelaiselle KZOK-FM -kanavalle. Kimmelin työskenneltyä kanavalla alle vuoden hänet erotettiin yhdessä kollegansa kanssa. He siirtyivät työskentelemään Tampalaiselle WRBQ-FM -kanavalle, mutta heidät erotettiin jälleen. Kimmel työskenteli tämän jälkeen KCMJ-FM ja KRQQ -kanavilla, kunnes siirtyi Los Angelesilaiselle KROQ-FM kanavalle. Siellä Kimmel työskenteli viisi vuotta, kunnes päätti siirtyä kokopäiväisesti televisioon vuonna 1999.


title: Jimmy Kimmel

text: Jimmy Kimmel aloitti televisiossa juontajantyönsä Comedy Centralin "Win Ben Stein's Money" -tietokilpailuohjelmassa vuonna 1997. Kimmel palkittiin ohjelmasta yhdessä juontaja Ben Steinin kanssa Daytime Emmy -palkinnolla vuonna 1999. Kimmel lopetti juontotyönsä ohjelmassa vuonna 2001.


title: Jimmy Kimmel

text: Vuonna 1999 Jimmy Kimmel aloitti työskentelemään myös toisena juontajana ja tuottajana (yhdessä Daniel Kellisonin kanssa) "The Man Show’ssa" yhdessä Adam Carollan kanssa Comedy Centralilla. Ohjelman menestyksen myötä Kimmel, Kellison ja Carolla perustivat yhdessä tuotantoyhtiö Jackhole Productionsin.


title: Jimmy Kimmel

text: Vuoden 2003 tammikuussa Jimmy Kimmel jätti "The Man Show’n" ja aloitti juontamaan omaa talk show'taan, "Jimmy Kimmel Live!:a" ABC:lla. Tyypillistä ohjelmalle on se, että Kimmel lopettaa sen sanoihin ""Pahoittelut Matt Damonille, aikamme on lopussa."". Myös sketsistä jossa Sarah Silverman laulaa ""I'm Fucking Matt Damon"" tuli nopeasti Internet-ilmiö. Ohjelmassa on ollut myös tapana haastatella Dancing with the Stars -ohjelmasta viikoittain pudonnutta julkisuuden henkilöä.


title: Jimmy Kimmel

text: Ennen "Jimmy Kimmel Live!":a Kimmel toimi neljä vuotta amerikkalaisen jalkapallon otteluiden lopputulosten ennustajana FOX:lla, mutta lopetti työn keskittyäkseen omaan talk show’hun. Vuonna 2006 Kimmel juonsi tietokilpailuohjelma Set for Lifen ABC:lla. Kimmel on juontanut myös palkintogaaloja, kuten ESPY Awardsin vuonna 2007 ja American Music Awardin vuosina 2004, 2006, 2007 ja 2008, sekä roast-ohjelmia. Lisäksi Kimmel on ollut haastateltavana ja vierailevana juontajana muissakin ohjelmissa.


title: Jimmy Kimmel

text: Jimmy Kimmel on saanut nimensä Guinnessin ennätysten kirjaan eniten yhden työviikon aikana matkustelleena henkilönä. Tällöin hän oli vierailevana juontajana "Live with Regis and Kelly" -talk show’ssa, joka kuvataan New Yorkissa, kun taas "Jimmy Kimmel Live!" kuvataan Los Angelesissa.


title: Jimmy Kimmel

text: Kimmel juonsi vuoden 2017 Oscar-gaalan.


title: Tony Coelho

text: Anthony "Tony" Coelho (s. 15. kesäkuuta 1942) on yhdysvaltalainen demokraattisen puolueen poliitikko. Hän istui Yhdysvaltain edustajainhuoneen jäsenenä Kalifornian 15. vaalipiiristä vuosina 1979–1989 ja oli vuodesta 1986 edustajainhuoneen demokraattienemmistön whip.


title: Tony Coelho

text: Coelho valmistui Loyola Marymount -yliopistosta ja toimi ennen omaa kongressiuraansa Bernie Siskin henkilöstöpäällikkönä. Hän kirjoitti Americans with Disabilities Actin. Hän on noussut kongressista vetäytymisensä jälkeenkin useisiin merkittäviin asemiin, mm. Epilepsy Foundationin hallituksen puheenjohtajaksi. Hänellä on itsellään epilepsia.


title: Tony Coelho

text: Coelho syntyi Los Banosissa, Kaliforniassa. Etniseltä taustaltaan hän on portugalilainen.


title: Heikki Talvitie

text: Heikki Talvitie (s. 5. syyskuuta 1939 Viipuri) on suomalainen diplomaatti. Hän on toiminut suurlähettiläänä Belgradissa 1984–1988, Moskovassa 1988–1992 ja Tukholmassa 1996–2002.


title: Heikki Talvitie

text: Talvitie valmistui Helsingin yliopistosta vuonna 1963 ja liittyi ulkoministeriön palvelukseen vuonna 1964. Hän on suurlähettilään tehtävien lisäksi työskennellyt Haagin lähetystössä sekä New Yorkissa YK-edustustossa.


title: Heikki Talvitie

text: Talvitie on työskentellyt ministerineuvos Moskovassa 1976–1980. Ulkoasiainministeriön toimistopäällikkö hän oli 1980–1982 ja ulkoasiainministeriön neuvottelevana virkamiehenä 1983–1984. Talvitie oli myös EU:n erikoisedustaja Kaukasiassa sekä ETYJ:in erikoislähettiläänä Georgiassa


title: Heikki Talvitie

text: Talvitie oli vuosina 2002-2014 Suomi–Venäjä-Seuran puheenjohtajana ja seuran valtuuston puheenjohtaja vuodesta 2014 ja Historian Ystäväin liiton puheenjohtaja vuodesta 2000 sekä Museoliiton puheenjohtaja vuodesta 2003.


title: Heikki Talvitie

text: Talvitie on tunnettu Neuvostoliiton asiantuntija. Hän työskenteli paljon ulkoasiainministeriön poliittisella osastolla ja 1. huhtikuuta 1971 lähtien raporttijaostolla, jonne saapui runsaasti salaista ja muuta materiaalia Suomen lähetystöistä ympäri maailmaa. Hänet nimitettiin YK-edustustoon 1. syyskuuta 1972 lukien.


title: Heikki Talvitie

text: Dosentti Jukka Seppinen syyttää Talvitietä neuvostomyönteisten virkamiesten suosimisesta ja siitä ettei Talvitie Seppisen mukaan pyrkinyt patoamaan KGB:n vaikutusta Suomessa.


title: Heikki Talvitie

text: Kääntäjä-kirjailija Jukka Mallinen on taas syyttänyt Talvitietä, että hänen puheenjohtajakaudella Suomi-Venäjä-Seuran viemisestä Kremlin käsikassaraksi ja äänenkannattajaksi.


title: Heikki Talvitie

text: Talvitie on kommentoinut mediassa Venäjän sotilaallista toimintaa Georgiassa 2008 ja Ukrainassa 2014. Helsingin Sanomissa arvosteltiin Talvitietä Krimin valtausta puolustelevaksi.


title: Heikki Talvitie

text: Venäjän presidentti Vladimir Putin palkitsi 18.8.2014 Talvitien "Ystävyyden kunniamerkillä" ystävyyden ja yhteistyön vahvistamisesta Venäjän kanssa.


title: Paratiisin pojat

text: Paratiisin pojat on J. Karjalaisen 19. studioalbumi ja ensimmäinen haitaristi Veli-Matti Järvenpään kanssa. Poko Rekords julkaisi albumin sekä CD- että vinyyliformaatissa 29. lokakuuta 2008.


title: Paratiisin pojat

text: Albumi nousi Suomen virallisen listan sijalle 7.


Two Tragedy Poets (...and a Caravan of Weird Figures) on Elvenkingin viides studioalbumi, joka julkaistiin 14. marraskuuta 2008.


title: Two Tragedy Poets (...and a Caravan of Weird Figures)

text: Albumi on yhtyeen ensimmäinen täysin akustinen albumi. Se sisältää akustiset versiot kahdesta vanhemmasta kappaleesta, "The Winter Wake"sta ja "The Wanderer"ista, molemmat The Winter Wake-albumilta. Japanilainen versio albumista sisältää uudelleentehdyn version "Skywards"-kappaleesta, joka oli alun perin mukana albumilla Heathenreel.


text: Albumia edelsi single, joka julkaistiin vain internetissä.


title: Kärrynpyörä

text: Kärrynpyörä voi tarkoittaa seuraavia asioita:


title: Robert Maaskant

text: Robert Maaskant (s. 10. tammikuuta 1969) on alankomaalainen jalkapallovalmentaja ja entinen keskikenttäpelaaja.


title: Robert Maaskant

text: Maaskant aloitti peliuransa deventeriläisseura Go Ahead Eaglesissa 1989. Hän vaihtoi seuraa tiheään pelaten Alankomaiden ohella myös Skotlannissa Motherwellin joukkueessa kaudella 1991–1992. Maaskantin peliura päättyi kauden 1995/96 jälkeen Excelsior Rotterdamin paidassa.


title: Robert Maaskant

text: Valmennusuransa Maaskant aloitti 1996 FC Zwollen apuvalmentajana. Kolmen kauden jälkeen hän nousi RBC Roosendaalin päävalmentajaksi 1999, josta siirtyi kolmen kauden jälkeen Go Ahead Eaglesiin kesäkuussa 2002. Pesti jäi lyhyeksi ja jo tammikuussa 2003 Maaskant jätti deventeriläisseuran ja palasi RBC Roosendaaliin.


title: Robert Maaskant

text: Kesällä 2004 Maaskant siirtyi Willem II Tilburgin päävalmentajaksi. Pesti seurassa jäi reilun kauden mittaiseksi, kun hän sai potkut marraskuussa 2005. Valmennustehtäviin hän palasi tammikuussa 2006 ja jälleen RBC Roosendaalissa. Hän sai potkut kesällä 2007 ja siirtyi vuoden sopimuksella MVV Maastrichtin päävalmentajaksi.


title: Robert Maaskant

text: Kesällä 2008 Maaskant palasi Eredivisiehen valmentajan, kun kaudella 2007/08 loistavasti kolmanneksi sijoittunut NAC Breda palkkasi hänet Ernie Brandtsin seuraajaksi. Hänen johdollaan NACin sijoitus Eredivisiessä putosi ja kaudella 2008/09 seura sijoittui yhdeksänneksi. Eredivisien karsinnoissa Eurooppa-liigaan NAC esiintyi kuitenkin vahvasti ja voitti karsintafinaalissa FC Groningenin yhteismaalein 4–1 ja selvisi eurokentille.


title: Robert Maaskant

text: Kaudella 2009/10 NAC taisteli talousvaikeuksia vastaan ja sijoittui liigassa kymmenenneksi jääden pisteellä europelikarsintojen ulkopuolelle. Elokuussa 2010 Maaskant jätti seuran ja siirtyi puolalaisen Wisła Krakovan päävalmentajaksi. Maaskant johdatti Wisłan debyyttikaudellaan Puolan mestariksi kahden vuoden tauon jälkeen. Kausi 2011/12 lähti kuitenkin nihkeämmin käyntiin sekä Ekstraklasassa että Eurooppa-liigassa ja lopulta Maaskant sai potkut marraskuun alussa 2011.


title: Robert Maaskant

text: Toukokuun alussa 2012 Maaskant palasi valmennustehtäviin yhdysvaltalaisen Texas Dutch Lionsin päävalmentajaksi ja urheilutoimenjohtajaksi. Alankomaalaisvalmentajan kehitystyö seurassa päättyi kuitenkin lyhyeen, sillä toukokuun lopussa hänestä tuli Eredivisie-seura FC Groningenin uusi päävalmentaja. Hänen sopimuksensa Texasin kanssa mahdollisti pikaisen paluun Eurooppaan. Maaliskuussa 2013 Maaskant ilmoitti, että hän ei jatka seuran valmentajana kauden jälkeen. Groningen sijoittui lopulta Eredivisiessä seitsemänneksi.


title: Robert Maaskant

text: Kesäkuussa 2013 Maaskantista tuli FK Dinamo Minskin päävalmentaja. Hollantilainen luotsasi Dinamon kaudella 2013 liigassa kolmanneksi. Kauden jälkeen hän siirtyi Columbus Crew'n apuvalmentajaksi MLS-liigaan. Tammikuussa 2015 Maaskant palasi NAC Bredan päävalmentajaksi pelastamaan seuraa putoamiselta Eredivisiestä. Maaskantin johdolla seura selvitti tiensä putoamiskarsintoihin, mutta jatkoaikatappio Rodalle tiesi seuran putoamista Eerste Divisieen 15 perättäisen pääsarjakauden jälkeen. Maaskant jätti tehtävänsä kauden päätyttyä.


title: Robert Maaskant

text: Maaliskuun lopussa 2017 Maaskant palasi valmennustehtäviin, kun hänestä tuli Eredivisien hännille juuttuneen Go Ahead Eaglesin päävalmentaja. Maaskant ei onnistunut pelastamaan seuraa putoamiselta ja jätti tehtävänsä kauden jälkeen.


title: Hal Jackson

text: Hal Jackson (3. marraskuuta 1915 – 23. toukokuuta 2012) oli afroamerikkalainen radiotoimittaja. Uransa aikana hän rikkoi useita roturajoja, ollen muun muassa maansa ensimmäinen musta urheiluselostaja toimiessaan washingtonilaisella WOOK-radioasemalla.


title: Hal Jackson

text: Jackson työskenteli Washingtonissa vuoteen 1954 asti, juontaen enimmillään neljää päivittäistä ohjelmaa neljällä eri radioasemalla. Tämän jälkeen hän siirtyi New Yorkiin. Vuonna 1971 Jackson oli perustamassa New Yorkin ensimmäistä afroamerikkalaisten omistamaa ja operoimaa radioasemaa.


title: Hal Jackson

text: Hal Jackson nimettiin Radio Hall of Fameen vuonna 1995.


title: Guy Drut

text: Guy Drut (s. 6. joulukuuta 1950 Oignies, Ranska) on ranskalainen 110 metrin aitajuoksun olympiavoittaja ja poliitikko.


title: Guy Drut

text: Guy Drut osallistui EM-kilpailuihin Ateenassa 1969 vasta 18-vuotiaana sijoittuen neljänneksi ennätyksellään 13,7. Kaksi vuotta myöhemmin Helsingin EM-kisoissa Drut kaatui alkuerässään.


title: Guy Drut

text: Münchenin olympialaisissa Drut hävisi maailmanennätyksen juosseelle Rodney Milburnille saaden hopeamitalin. EM-Roomassa 1974 Drut voitti finaalin ylivoimaisesti ajalla 13,40. Seuraavana vuonna hän ensin sivusi Milburnin käsiajanotolla tehtyä maailmanennätystä 13,1 ja otti sen sitten omiin nimiinsä tuloksella 13,0. Sähköajanotolla hän juoksi Euroopan ennätyksen 13,28.


title: Guy Drut

text: Montrealin olympialaisissa Drut voitti finaalissa niukasti Kuuban Alejandro Casañasin ja kahdeksan vuoden takaisen olympiavoittajan Willie Davenportin ajalla 13,30. Kolmikolla oli erikoinen arpaonni, sillä kaikki mitalistit juoksivat sekä samassa alkuerässä että välierässä. Olympialaisten jälkeen Drut ilmoitti ottaneensa vastaan rahapalkintoja, jolloin IAAF julisti hänet kilpailukieltoon ammattilaisena. Myöhemmin Drut sai amatöörioikeutensa takaisin ja juoksi alle 14 sekunnin tuloksen vuonna 1980.


title: Guy Drut

text: Urallaan Drut voitti myös kerran Euroopan hallimestaruuden 50 metrin aidoissa ja sijoittui radoille paluunsa jälkeen 1981 kolmanneksi.


title: Guy Drut

text: Drut kilpaili pari kertaa myös kymmenottelussa, jossa hän olisi halutessaan ollut maailman parhaita. 19-vuotiaana hän teki tuloksen 7565 pistettä ja kuusi vuotta myöhemmin 7514, vaikka jätti 1 500 metriä juoksematta.


title: Guy Drut

text: Urheilu-uransa jälkeen Drut siirtyi politiikkaan ja toimi vuosina 1995–1997 Alain Juppén hallituksen nuoriso- ja urheiluministerinä.


title: Guy Drut

text: Vuonna 2005 Drut tuomittiin 15 kuukauden ehdolliseen vankeuteen hänen hyväksyttyään nimellisen työpaikan poliittisena suojattina. Tämän seurauksena hänet suljettiin väliaikaisesti pois KOK:n toiminnasta. Seuraavana vuonna presidentti Jacques Chirac armahti Drutin ristiriitaisuuksia aiheuttaneella päätöksellä.


title: Williamsin piirikunta (Ohio)

text: Williamsin piirikunta on piirikunta Ohiossa, Yhdysvalloissa, jonka suurin kaupunki on Bryan.


title: Williamsin piirikunta (Ohio)

text: Williamsin naapuripiirikuntia ovat Fulton idässä, Henry, kaakossa, Defiance etelässä ja Indianan puolella DeKalpin ja Steubenin piirikunta sekä Hillsdalen piirikunta Michiganissa.


title: Williamsin piirikunta (Ohio)

text: Piirikunnassa oli vuoden 2010 väestönlaskennassa 22 615 ihmistä. Etniset ryhmät jakautuivat valkoisiin (97,1%), mustiin (1,1%), alkuperäisamerikkalaisiin (0,3%) ja aasialaisiin (0,6%).


title: Williamsin piirikunta (Ohio)

text: Piirikunnan asukkaiden ikäjakauma oli vuonna 2000 seuraava: Alle 5-vuotiaita oli 6,2%, 5–17-vuotiaita 18,0%, 18–24-vuotiaita 8,0%, 25–44-vuotiaita 24,6%, 45–64-vuotiaita 27,7%, ja yli 65-vuotiaita 15,5%.


title: Williamsin piirikunta (Ohio)

text: Piirikunnan johtavat viranhaltijat, joita on kolme, valitaan vaaleilla neljän vuoden välein.


title: Félix Édouard Guérin-Méneville

text: Félix Édouard Guérin-Méneville (12. lokakuuta 1799 Toulon – 26. tammikuuta 1874) oli ranskalainen hyönteistieteilijä ja lintutieteilijä.


title: Félix Édouard Guérin-Méneville

text: Guérin-Méneville julkaisi 4 600 kuvalla varustetun teoksen "Iconographie du Regne Animal de G. Cuvier 1829–1844", joka oli täydennysosa Georges Cuvierin ja Pierre André Latreillen kirjoittamaan teokseen, josta puuttui kuvitus. Guérin-Méneville äänestettiin Ranskan hyönteistieteiljöiden seuran ("Société entomologique de France") puheenjohtajaksi vuonna 1846.


title: Félix Édouard Guérin-Méneville

text: Guérin-Méneville julkaisi hyönteisistä noin 400 tieteellistä kirjoitusta.


title: Félix Édouard Guérin-Méneville

text: Guérin-Méneville kuvaili ja nimesi suuren joukon hyönteisiä ja myös lintuja, muun muassa viirupääskyn ("Cecropis abyssinica").


title: Chendo

text: Miguel Porlán Noguera eli Chendo (s. 12. lokakuuta 1961 Totana, Murcian maakunta, Espanja) on espanjalainen entinen jalkapalloilija. Hän edusti koko ammattilaisuransa Real Madridia.


title: Chendo

text: Chendo aloitti jalkapalloilun Totanassa koulunsa joukkueissa. Syyskuussa 1977 hän osallistui pääkaupungin suurseuran Real Madridin koetilaisuuteen, jossa hän vakuutti seuran edustusjoukkueen silloisen valmentajan Luis Molownyn. Pian tämän jälkeen hän liittyi seuran juvenil-juniorijoukkueeseen, josta hän nousi kolmen vuoden päästä Segunda Divisiónissa pelanneeseen reservijoukkueeseen Castillaan. Chendo ja useat muut reservijoukkueen pelaajat saivat tilaisuutensa tehdä ensiesiintymisensä Real Madridin edustusjoukkueessa 11. huhtikuuta 1982 ottelussa Castellónia vastaan, kun ammattilaispelaajat lakkoilivat. Kaudella 1982–1983 hän pelasi kolmessa liigacupin ottelussa.


title: Chendo

text: Kaudella 1983–1984 Chendo nousi suurempaan rooliin Juan Josén loukkaannuttua, ja hän otti pian oikean laitapuolustajan tontin omakseen useiksi vuosiksi. Kaudella 1985–1986 Chendo saavutti ensimmäisen seitsemästä Espanjan pääsarjamestaruudestaan, joiden lisäksi hän voitti urallaan myös Espanjan cupin, Espanjan liigacupin, Espanjan supercupin ja UEFA Cupin. Kirkkain kruunu tuli hänen pelaajauransa viimeisellä kaudella 1997–1998, jolloin hän oli mukana voittamassa Mestarien liigaa. Hän pelasi Real Madridissa yhteensä 463 virallista ottelua, joista 363 Espanjan pääsarjassa.


title: Chendo

text: Espanjan maajoukkueessa Chendo pelasi 26 ottelua vuosina 1986–1990. Maajoukkue-ensiesiintymisensä hän teki ystävyysottelussa Neuvostoliittoa vastaan 22. tammikuuta 1986. Chendo otti osaa vuosien 1986 ja 1990 MM-kilpailuihin, joista jälkimmäisessä hän pelasi kaikissa Espanjan otteluissa.


title: Chendo

text: Pelaajauransa jälkeen Chendo on toiminut Real Madridin edustusjoukkueen delegaattina.


title: Sauvaristihämähäkit

text: Sauvaristihämähäkit ("Tetragnathidae") on reilun 900 lajin hämähäkkiheimo, jonka lajeja esiintyy lähes kaikkialla maapallolla.


title: Sauvaristihämähäkit

text: Nimensä mukaisesti heimon lajit ovat pieniä, hoikkia ja yleensä huomattavan pitkänomaisia hämähäkkejä. Leukaraajat eli kelikerit, jotka on helppo nähdä etenkin hämähäkin alapuolelta, ovat pitkät ja juuri leukaraajojen pituus on antanut heimolle sen englanninkielisen nimen. Varsinaisista raajoista etenkin ensimmäinen raajapari on usein erityisen pitkä ja tyypillisessä istuma-asennossa kaksi etummaista raajaparia ovat suuntautuneet tiukasti eteenpäin. Takaruumis voi olla huomattavan pitkä, mutta myös pallomainen. Takaruumis on lähes aina kuvioitu ja värikäs. Silmiä on kahdeksan ja ne ovat asettuneet kahteen vaakasuuntaiseen riviin.


title: Sauvaristihämähäkit

text: Verkko on pieni, pyöreä ja muistuttaa varsinaisten ristihämähäkkien verkkoja. Verkon keskellä on kuitenkin aukko, eikä siinä ole erillistä signaalilankaa, jonka avulla hämähäkit tavallisesti havaitsevat saaliin. Verkko on kudottu yleensä vaakatasoon tai vinottain. Suvun "Pachygnatha" lajit eivät tee pyyntiverkkoa lainkaan.


title: Kysymyksiä sudelle

text: Kysymyksiä sudelle on Tuure Kilpeläisen kolmas studioalbumi, joka julkaistiin vuonna 11. lokakuuta 2006. Soundi-lehden levyarvostelun mukaan albumin nimikappaleessa olisi reggaevaikutteita.


title: Kysymyksiä sudelle

text: Sävellykset ja sanoitukset Tuure Kilpeläinen, paitsi (11) sanat Kilpeläinen ja Timo Kiiskinen.


title: Signaali-kohinasuhde

text: Signaali-kohinasuhde (engl. SNR eli Signal to Noise Ratio; myös S/N) on sähkötekniikkaan liittyvä käsite, jonka vertauskuvallinen käyttö on levinnyt muillekin elämän aloille. Signaali-kohinasuhteella (SNR) tarkoitetaan useimmiten järjestelmässä esiintyvän hyötysignaalin ja kohinasignaalin tehojen suhdetta. Se on tärkeä suure varsinkin elektroniikassa, radiotekniikassa ja tietoliikenteessä, joissa vastaanotettavan hyötysignaalin erottaminen kohinasta on oleellista.


title: Signaali-kohinasuhde

text: Signaali-kohinasuhde määritellään signaalitehon "P" ja kohinatehon "P" suhteena:


title: Signaali-kohinasuhde

text: Koska signaali-kohinasuhde on tehosuhde, se voidaan ilmaista desibeleinä


title: Signaali-kohinasuhde

text:
Sähkötekniikassa signaali-kohinasuhde määritetään usein tehon sijaan jännitteen avulla. Kun signaali ja kohina ovat läsnä samassa järjestelmän pisteessä, ne näkevät saman impedanssin. Koska teho on
tehosuhde voidaan ilmaista signaalin ja kohinan RMS-jännitteiden (eli tehollisarvojen) suhteen avulla:


title: Signaali-kohinasuhde

text: Mitä suurempi signaali-kohinasuhde on, sitä paremmin hyötysignaali on havaittavissa johtimessa. Vastaavasti mitä matalampi signaali-kohinasuhde on, sitä enemmän hyötysignaali peittyy kohinan alle. Tämän vuoksi on hyödyllistä esittää arvot suurimman saavutettavan signaalin voimakkuuden mukaan, jolloin saavutetaan korkein S/N-suhde.


title: Signaali-kohinasuhde

text:
Useimmissa tapauksissa kohina koostuu useista eri komponenteista. Koska kohinan aiheuttama häiriöjännite on satunnaista, kohinakomponenttien yhteenlaskettu teho on osakohinoiden tehojen summa ja eri kohinalähteiden yhdessä aiheuttama tehollinen kohinajännite saadaan laskemalla neliöllisesti yhteen osakohinoiden tehollisarvot.
Väljemmin määriteltynä signaali-kohinasuhdetta käytetään kuvaamaan halutun signaalin (esimerkiksi musiikin) erottuvuutta taustakohinasta. Mitä parempi signaali-kohinasuhde on, sitä vähemmän kohina häiritsee. Esimerkiksi puhelimissa signaali-kohinasuhteen halutaan olevan vähintään noin 12 dB ja hyvissä äänentoistolaitteissa vähintään 60 dB.


title: Signaali-kohinasuhde

text: Digitaalisessa tiedonsiirrossa S/N–suhde määrittelee ylärajan käytettävissä olevalle tiedonsiirtonopeudelle ().


title: Signaali-kohinasuhde

text: Kuvaannollisesti signaali-kohinasuhdetta käytetään myös kuvaamaan viestintäkanavien laatua, esimerkiksi keskustelufoorumin merkittävien viestien suhdetta sellaisiin viesteihin, joilla ei ole informaatioarvoa.


title: Aarhusin yliopisto

text: Aarhusin yliopisto () on Tanskan toiseksi suurin yliopisto. Se toimii Aarhusin kaupungissa Jyllannin itärannikolla.


title: Aarhusin yliopisto

text: Aarhusin yliopisto on perustettu vuonna 1928. Nykyisin yliopistossa on noin 35 000 opiskelijaa. Siinä on kahdeksan tiedekuntaa vastaavaa yksikköä: humanistinen, lääketieteellinen, kauppa- ja oikeustieteellinen, teologinen, luonnontieteellinen ja maataloustieteellinen tiedekunta, liiketalouden koulu ja kansallinen ympäristöntutkimuslaitos.


title: Aarhusin yliopisto

text: Yliopiston kampusalueesta järjestettiin arkkitehtikilpailu, jonka voittivat vuonna 1931 nimekkäät tanskalaiset arkkitehdit Kay Fisker, C. F. Møller ja Poul Stegmann sekä maisema-arkkitehti C. Th. Sørensen. Kampussuunnitelma koostuu useista erilaisista rakennuksista, joita yhdistää keltaisen tiilen käyttö materiaalina. Ensimmäiset rakennukset aloitettiin 1932. C. F. Møllerin toimisto on jatkanut kampuksen laajentamista vuodesta 1942 aina 2000-luvulle. Vuonna 2006 yliopistoalue valittiin yhtenä 12 arkkitehtuurikohteesta Tanskan kulttuurikaanoniin.


title: Aarhusin yliopisto

text: Vuoden 2009 QS World University Rankings 2009 -listalla Aarhus oli maailman 63. paras yliopisto ja Skandinavian toinen 51:nneksi sijoittuneen Kööpenhaminan jälkeen.


title: Aarhusin yliopisto

text: QS World University Ranking


title: Aarhusin yliopisto

text: Vuoden 2010 Leiden University Ranking-listalla Aarhus oli maailman 55. paras yliopisto.


title: SpaceX

text: Space Exploration Technologies Corporation (usein pelkkä SpaceX) on yhdysvaltalainen yksityinen avaruusraketteja ja -aluksia valmistava yritys. Sen perusti PayPal-maksujärjestelmän osaperustaja ja Tesla Motorsin toimitusjohtaja Elon Musk vuonna 2002, tavoitteenaan kehittää täysin uudelleenkäytettävä kantoraketti ja luoda ihmiskunnalle pysyvä, Maan resursseista riippumaton yhteiskunta Marsin pinnalle.


title: SpaceX

text: Yrityksen kehittämiin tuotteisiin kuuluvat osittain uudelleenkäytettävät Falcon 1 ja Falcon 9 -kantoraketit sekä Dragon-avaruusalus, joka on suorittanut seitsemän rahtilentoa Kansainväliselle ISS-avaruusasemalle vieden mukanaan muun muassa elintarvikkeita ja tieteellisiä tutkimuslaitteita. Dragonista on kehitteillä miehitetty versio, Dragon V2, jonka on tarkoitus aloittaa astronauttien kuljetus Kansainväliselle avarausasemalle vuonna 2017.


title: SpaceX

text: Syyskuussa 2016 Elon Musk julkisti SpaceX:n tulevan, superraskaan kantoluokan kantorakettiarkkitehtuurin, Interplanetary Transport Systemin (ITS), eli planeettojen välisen kuljetusjärjestelmän. ITS:n avaruusaluksella Musk mahdollistaisi Marsin kolonisaation, sillä alus kykenee kuljettamaan jopa sata ihmistä Maan matalalta kiertoradalta Marsin pinnalle. SpaceX:n on tarkoitus luopua Falcon-raketeista ja Dragon-kapseleista ja siirtyä ITS-raketteihin kaikissa tehtävissä. Lisäksi SpaceX aikoo käynnistää kaupallisen rakettiliikenteen maailman suurkaupunkien välillä. Raketilla pystyy matkustamaan alle tunnissa mihin tahansa maapallolla, suurin osa matkoista on noin puoli tuntia.


title: SpaceX

text: Muskin mukaan SpaceX pystyy asuttamaan Marsin ja rakentamaan Kuuhun tukikohdan. SpaceX:n aikeissa on tehdä miehitetty Mars-lento vuonna 2024. Musk haluaa perustaa Marsiin miljoonan asukkaan kaupungin. Syyskuussa 2018 SpaceX ilmoitti löytäneensä ensimmäiselle kaupalliselle kuulennolle osallistuvan astronautin, japanilaisen miljardöörin Yusaku Maezawan, Kuulento on määrä lentää vuonna 2023.


title: SpaceX

text: SpaceX:n perusti Elon Musk toukokuussa 2002. Hän investoi yritykseen varojaan 100 miljoonaa dollaria maaliskuussa 2006. 4. elokuuta 2008 SpaceX hyväksyi 20 miljoonaa dollaria lisärahoitusta The Founders Fundilta.


title: SpaceX

text: Yrityksen työntekijöiden määrä kasvoi voimakkaasti vuosina 2005–2008 160 työntekijästä yli 500 työntekijään. Marshallinsaarilla laukaisutoiminnoissa oli 25 ja lennonjohdossa kuusi työntekijää. Muihin vastaaviin yrityksiin verrattuna vähäinen henkilökunta on osa Muskin pyrkimyksiä vähentää kustannuksia. Muskin mukaan muiden yhtiöiden korkeat hinnat johtuvat osin tarpeettomasta byrokratiasta.


title: SpaceX

text: Tammikuussa 2005 SpaceX osti kymmenen prosentin osuuden Surrey Satellite Technologystä.


title: SpaceX

text: Huhtikuussa 2011 NASA, Yhdysvaltain ilmavoimat ja NRO solmivat puite- tai aiesopimuksen SpaceX:n kanssa.


title: SpaceX

text: SpaceX:n kehitteillä olevat tuotteet ovat kolmen keskiraskaan Falcon 9 -raketin ensimmäisen laukaisuvaiheen rungosta koottu raskas kantoraketti Falcon Heavy sekä Dragon V2 -avaruusalus. Näiden ohella Elon Musk on vahvistanut kehitteillä olevan niin kutsutun MCT-arkkitehtuurin, jonka tavoitteena on luoda ihmiskunnalle pysyvä yhteiskunta Marsin pinnalle. MCT tulee koostumaan superraskaan luokan kantoraketista BFR:stä, Mars-laskeutujista ja avaruusaluksista.


title: SpaceX

text: Toukokuussa 2005 SpaceX ilmoitti saaneensa Yhdysvaltain ilmavoimien kanssa aikaan IDIQ-sopimuksen, jonka mukaan ilmavoimat voisi ostaa enimmillään 100 miljoonalla dollarilla laukaisuja yritykseltä. NASA ilmoitti 22. huhtikuuta 2008 solmineensa SpaceXn kanssa IDIQ-sopimuksen. Sopimus on arvoltaan 0,020 – 1 000 miljoonaa dollaria riippuen toteutetuista tehtävistä. Sopimuksen piiriin kuuluu 30. kesäkuuta 2010 mennessä tilatut lennot, jotka laukaistiin joulukuussa 2012. Samalla Elon Musk ilmoitti, että SpaceX on myynyt kaikkiaan 14 sopimusta Falcon-raketeille.


title: SpaceX

text: Kesäkuussa 2010 yhtiö voitti noin 500 miljoonan dollarin laukaisusopimuksen uusien Iridium-tietoliikennesatelliittien laukaisemiseksi. Yhden 800 kilogrammaa painavan satelliitin laukaisu 780 kilometriä korkealle radalle maksaa vajaat seitsemän miljoonaa dollaria, joka olisi liian halpa kantoraketin hinta, mutta yhteislaukaisuilla raketin hinta on samaa suuruusluokkaa kuin Venäjän, Kiinan tai Intian kantorakeissa. Jälkimmäiset kaksi maata olivat vuonna 2010 Yhdysvaltain käyttökieltolistalla yhdysvaltalaisen teollisuuden tukitoimena.


title: SpaceX

text: Perusrakenteeltaan vastaavan muita Falcon-raketteja vastaavan, kooltaan Falcon 1:n ja Falcon 9:n väliltä olevan Falcon 5 -raketin kehitys keskeytettiin, jotta yhtiö voi keskittyä Falcon 9 -rakettiin.


title: SpaceX

text: Falcon 1 on pieni, osittain uudelleenkäytettävä raketti, jonka nostokapasiteetti on 420 kilogrammaa hyötykuormaa matalalle Maan kiertodalle (ratakorkeus 185 kilometriä). Rakettia hyödynnettiin myös suuremman Falcon 9 -raketin ja suunnittelupöydälle jääneen Falcon 5 -raketin kehittämisessä. Falcon 1 saavutti kiertoradan onnistuneesti vasta neljännellä koelaukaisulla 28. syyskuuta 2008. Falcon 1 on ensimmäinen yksityisesti rahoitettu nesteajoainetta käyttävä raketti, joka pystyy nostamaan satelliitin pysyvälle, mutta hyvin matalalle kiertoradalle. Alle 200 kilometrin ratakorkeus merkitsee käytännössä sitä, että sille nostettu satelliitti ei pysy radallaan kuukausia pidempää vaan putoaa ilmakehään. Kevyemmän satelliitin raketti mahdollisesti pystyy nostamaan pysyvämmälle korkealle kiertoradalle. Raketin ensimmäisen vaiheen uudelleenkäytettävyyden mahdollistivat ensimmäisen ja toisen vaiheen välikappaleeseen () asetetut laskuvarjot, jotka hidastivat kantoraketin nopeutta ennen sen laskeutumista mereen, josta se voitiin ottaa talteen. Yrityksistä huolimatta ensimmäisen vaiheen uudelleenkäyttö ei koskaan onnistunut, sillä vaiheen pudotessa takaisin maan ilmakehään aerodynaamiset kuormat ja ilman kitkan aiheuttama tuhosivat vaiheen ennen laskeutumista.


title: SpaceX

text: Falcon 1 lensi vain kaksi kertaa onnistuneesti ja viimeisen kerran vuonna 2009, jonka jälkeen kantoraketti poistettiin käytöstä. Tuolloin SpaceX alkoi keskittyä raskaan Falcon 9 -raketin kehitykseen, joka lensikin ensimmäisen kerran jo vuonna 2010.


title: SpaceX

text: SpaceX ilmoitti 8. syyskuuta 2005 kehittävänsä Falcon 9 -rakettia, jossa olisi yhdeksän Merlin-rakettimoottoria ensimmäisessä vaiheessa. Suunnitelmien mukaan kantoraketti tulisi olemaan Yhdysvaltain ilmavoimien 1990-luvulla kehittämän EELV-luokan kantoraketin kokoinen, eli se on tarkoitettu kilpailemaan yhdysvaltalaisten Delta IV ja Atlas V -rakettien sekä etenkin venäläisen Protonin, Intian GSLV:n ja Kiinan Pitkä marssi -rakettien kanssa. Falcon 9 suunniteltiin alun perin olemaan uudelleenkäytettävä ensimmäisen vaiheensa osalta. Toisen vaiheen uudelleenkäyttöä on myös pohdittu, mutta yhtiö ei ole kehittänyt sitä konseptitasoa pidemmälle.


title: SpaceX

text: SpaceX osti lakkautetun Beal Aerospacen rakettitestilaitoksen, Teksasin McGregorissa. Sen 15 meganewtonin staattisen työntövoiman testipenkki muunnettiin Falcon 9:n testaamiseen sopivaksi. Penkissä testattiin yhdeksänmoottorisen Falcon 9 -raketin ensimmäisiä rakettivaiheita ennen lentoja.


title: SpaceX

text: Falcon 9 laukaistiin Cape Canaveralista kiertoradalle ensimmäistä kertaa 4. kesäkuuta 2010, lentäen ISS:lle kolmannella lennollaan 25. toukokuuta 2012. Toukokuuhun 2016 mennessä Falcon 9 oli lentänyt 24 lentoa, joista vain yksi, SpaceX CRS-7, on täysin epäonnistunut.


title: SpaceX

text: Muskin mukaan suuremmilla raketeilla saadaan lastin hintaa laskemaan reilusti ja lopulta voidaan päästä jopa 1 100 dollaria lastikilogramman hintatasoon.


title: SpaceX

text: Elinkaarensa aikana Falcon 9:stä on kehitetty kolme versiota: ensimmäinen versio, versio 1.0 lensi viisi lentoa. Tätä seurannut versio 1.1 teki 15 lentoa ennen viimeisimmän, Falcon Full Thrustin (F9 FT) kehitystä.


title: SpaceX

text: Lokakuussa 2016 Elon Musk kertoi Falcon 9 viimeisen version, Block 5:n olevan kehitteillä, ja että se tulisi lentämään ennen vuoden 2017 loppua. Block 5 tulee parantamaan Falcon 9:n toimintavarmuutta, laskeutumistelineitä, tehoa, helpottamaan ensimmäisen vaiheen uudelleenkäyttöä, sekä valmistelemaan Falcon 9 tulevia miehitettyjä lentoja varten.


title: SpaceX

text: SpaceX:n alkuperäisenä tavoitteena oli miehitetty avaruuslento ennen vuoden 2010 loppua. NASA ilmoitti 18. elokuuta 2006 SpaceX:n oleva toinen kahdesta yrityksestä, jotka valittiin suorittamaan miehistö- ja lastilentoja ISS-avaruusasemalle osana Commercial Orbital Transportation Services -ohjelmaa.


title: SpaceX

text: SpaceX kehittää SpaceX Dragon-avaruuskapselia, joka kykenee kuljettamaan seitsemän ihmistä matalalle Maata kiertävälle radalle ja takaisin. Vaihtoehtona on lastin kuljetus avaruusasemalle. Dragon on suunniteltu laukaistavaksi Falcon 9 -kantoraketilla.


title: SpaceX

text:
Kapselin yläosassa olevalla Common Berthing Mechanism -telakointimekanismilla kapseli voi telakoitua vain ISS:n yhdysvaltalaiseen osaan. NASA-sopimus velvoittaa SpaceX:n toteuttamaan demolennot vuosina 2008–2010. SpaceX voi saada rahoitusta enimmillään 278 miljoonaa dollaria, mikäli se saavuttaa kaikki tavoitteet.
Ensimmäisellä lennollaan joulukuussa 2010 SpaceX:n Dragonista tuli maailman ensimmäinen kaupallinen avaruusalus, joka onnistuttiin saamaan turvallisesti ja hallitusti alas kiertoradalta takaisin Maahan.


title: SpaceX

text: Ensimmäinen kaupallinen rahtilento, SpaceX CRS-1 (CRS eli Commercial Resupply Services) laukaistiin onnistuneesti 8. lokakuuta 2012 kello 00.35 GMT (3.35 Suomen aikaa) Kansainväliselle avaruusasemalle. Helmikuuhun 2017 mennessä SpaceX oli suorittanut yhdeksän lentoa Kansainväliselle avaruusasemalle, joista yksi, CRS-7, tuhoutui lennon aikana.


title: SpaceX

text: Falcon Heavy (ennen Falcon 9 Heavy) on SpaceX:n kehitteillä oleva superraskaan luokan kantoraketti, jonka ensimmäinen koelaukaisu onnistui 6. helmikuuta 2018. Ensimmäisen vaiheen sivuraketit palasivat laskeutumisen jälkeen maahan, mutta päävaiheen laskeutuminen Atlantin valtameressä sijaitsevalle lautalle epäonnistui. Raketin lastina ollut Tesla Roadster -urheiluauto kiersi hetken ajan Maata, jonka jälkeen se ohjattiin avaruuteen.


title: SpaceX

text: Falcon Heavy koostuu Falcon 9 -raketista, jonka ensimmäisen vaiheen sivuille on kytketty kaksi erillistä Falcon 9:n ensimmäistä vaihetta, joista jokaisessa on yhdeksän Merlin 1D -moottoria. Nämä 27 moottoria puskevat rakettia laukaisussa 22 819 kilonewtonin voimalla, tehden siitä kautta aikojen toiseksi tehokkaimman kantoraketin heti Saturn V:n jälkeen, sekä maailman tehokkaimman toiminnassa olevan raketin NASA:n Space Launch Systemin tai SpaceX:n ITS-lentojen alkamiseen asti.


title: SpaceX

text: Falcon Heavyn hyötykuorma on huomattavasti suurempi kuin Falcon 9:n – Falcon Heavy kykenee viemään jopa 54,4 tonnia rahtia matalalle Maan matalalle kieroradalle. Falcon 9 FT -raketin vastaava kantokyky on 22,8 tonnia.


title: SpaceX

text: Dragon V2 on SpaceX:n kehitteillä oleva miehitetty avaruusalus. Miehittämätön ensilento on kaavailtu vuodelle 2017. Sitä seuraava lento on tavoitteiden mukaan miehitetty, noin kahden viikon lento Kansainväliselle avaruusasemalle.


title: SpaceX

text: Interplanetary Transport System (lyhenne ITS) on SpaceX:n suunnittelema superraskaan luokan kantorakettiin perustuva järjestelmä. ITS-hankkeen päätavoite on Marsin kolonisaatio, sillä alus kykenee lähettämään jopa sata astronauttia Maan matalalta kiertoradalta suoraan Marsin pinnalle.


title: SpaceX

text: ITS koostuu kolmesta osasta: ensimmäisestä vaiheesta, avaruusaluksesta sekä niin sanotusta polttoainealuksesta. Ensimmäinen vaihe laukaisee avaruusaluksen matalalle Maan kiertoradalle odottamaan polttoainetäydennystä, minkä jälkeen ensimmäinen vaihe laskeutuu takaisin laukaisualustalle, missä se tankataan uudestaan metaanilla ja nestemäisellä hapella. Tankkauksen aikana ensimmäiseen vaiheeseen kiinnitetään polttoainealus, joka laukaistaan kohtaamaan matalalla kiertoradalla odottamassa oleva avaruusalus. Avaruusalus ja polttoainealus telakoituvat kiertoradalla, jonka jälkeen polttoainealus tankkaa avaruusaluksen. Arvioiden mukaan polttoainealuksien lentoja tarvittaisiin jopa viisi, jotta avaruusalus saataisiin valmiiksi matkaa varten. Tämän jälkeen avaruusalus on periaatteessa lentokykyinen ja pystyisi laskeutumaan mille tahansa Aurinkokunnassa olevalle kiinteälle kappaleelle.


title: SpaceX

text: Sekä Falcon 1 että Falcon 9 suunniteltiin alusta alkaen uudelleenkäytettäviksi, vaikka tämä jäikin pelkäksi haaveeksi Falcon 1:n osalta. Falcon 1 oli suhteellisen pieni kantoraketti, joten sen kontrolloitua putoamista ilmakehään pyrittiin hallitsemaan pelkillä laskuvarjoilla. Raketin ensimmäisen ja toisen vaiheen väliseen tilaan asennettiin laskuvarjot, joiden oli tarkoitus hidastaa raketin nopeus niin pieneksi, että se pysyisi laskeutumaan mereen hajoamatta. Rakettivaihe oli tarkoitus nostaa laskeutumisen jälkeen laivaan, jolla se kuljetettaisiin huollettavaksi. Huoltotoimenpiteiden jälkeen raketti oli tarkoitus laukaista uudelleen.


title: SpaceX

text: Lentojen yhteydessä kävi ilmi, että ensimmäinen vaihe ei kestänyt Maan ilmakehän aiheuttamia aerodynaamisia kuormia ja kuumentumista, eikä Falcon 1:n uudelleenkäytettävyyttä täten koskaan onnistuttu kokeilemaan käytännössä.


title: SpaceX

text: Falcon 9 on suunniteltu uudelleenkäytettäväksi alusta alkaen niin ensimmäisen kuin toisenkin vaiheen osalta, vaikka jälkimmäinen onkin huomattavasti vaikeampaa. SpaceX aloitti ensimmäiset kokeilut Falcon 9:n ensimmäisen vaiheen kontrolloidulle laskeutumiselle helmikuussa 2012 matalilla, pieninopeuksisilla testilennoilla Grasshopperiksi kutsutulla prototyypillä, joka oli modifioitu Falcon 9:n ensimmäinen vaihe koostuen yhdestä Merlin 1D -moottorista ja kiinteästä laskutelineestä. Grasshopperilla kokeiltiin leijumista matalalla korkeudella moottorin varassa ja hallittua liikettä sivu- ja pystysuunnissa. Grasshopper lensi kaiken kaikkiaan kahdeksan kertaa, joista jokainen oli onnistunut lento. Viimeisen lentonsa Grasshopper teki lokakuussa 2013, lentäen 744 metrin matkan.


title: SpaceX

text: Grasshopperin ohella SpaceX aloitti syyskuussa 2013 sarjan testejä, joissa tavallisten Falcon 9:n lentojen ohessa ensimmäinen vaihe käynnistettettiin uudestaan toisen vaiheen irtauduttua. Näillä demonstroitiin ensimmäisen vaiheen kyky käynnistyä useasti uudestaan yläilmakehässä ja merenpinnan tasolla, muuttaa nopeutta sekä suuntaa ja tehdä hallittu laskeutuminen mereen. Ensimmäinen näistä suoritettiin 29. syyskuuta 2013, toisen vaiheen ja CASSIOPE-hyötykuorman irtauduttua ensimmäisestä vaiheesta.


title: SpaceX

text: Toisin kuin Falcon 1, Falcon 9:ää ei tultaisi laskeuduttamaan mereen, muun muassa meriveden suolan aiheuttaman korroosion vuoksi. Sen sijaan ensimmäinen vaihe, lentoprofiilista riippuen, palaa joko lähelle laukaisualustaa ja laskeutuu kiinteälle maalle, tai hidastaa sivuttaissuuntaista nopeuttaan ja laskeutuu meressä kelluvalle Autonomous Spaceport Droneship -lautalle (ASDS). Esimerkiksi lennoilla geostationaariselle siirtoradalle palaaminen takaisin kuivalle maalle olisi mahdotonta polttoainevarantojen kannalta, jolloin laskeutuminen on mahdollista vain meressä kelluvalle lautalle lentoradan alapuolella.


title: SpaceX

text: Ensimmäinen kontrolloitu laskeutimisyritys meressä kelluvalle autonomiselle ASDS-lautalle suoritettiin Kansainvälisen avaruusaseman CRS-5-rahtilennolla tammikuussa 2015. Toisen vaiheen ja Dragonin irtauduttua ensimmäisestä vaiheesta se aloitti sarjan moottorien käynnistyksiä, jotka tiputtivat sen sivuttaissuuntaista nopeutta ja toivat sen lähemmäksi lauttaa. Laskeutuminen kuitenkin epäonnistui ensimmäisen vaiheen törmätessä lauttaan liian suurella nopeudella. Raketti räjähti törmäyksen seurauksena.


title: SpaceX

text: Myöskin seuraavat laskeutumisyritykset johtivat ensimmäisen vaiheen tuhoutumiseen. 11. helmikuuta 2015 SpaceX jälleen yritti saada ensimmäisen vaiheen laskeutumaan DSCOVR-satelliitin laukaisun yhteydessä, mutta seitsenmetriset aallot estivät lautan pääsemisen tapahtumapaikalle, jolloin raketti joutui laskeutumaan mereen, kuitenkin onnistuneesti. Laskeutumista päästiin yrittämään jälleen uudelleen Kansainvälisen avaruusaseman CRS-6-rahtilennolla. Yritys epäonnistui rakettimoottorin ohjausjärjestelmän liian hitaan toiminnan takia, mitä lentotietokoneet eivät pystyneet kompensoimaan, johtaen raketin iskeytymiseen ASDS-lautan pintaan. CRS-7-lennolla ensimmäisen vaiheen laskeutumista ei päästy yrittämään kantoraketin tuhouduttua 139 sekuntia laukaisun jälkeen.


title: SpaceX

text: SpaceX saavutti ensimmäisen onnistuneen laskeutumisen 22. joulukuuta 2015 Orbcomm OG2 M2 -lennolla, kun päivitetyn Falcon 9 FT:n ensimmäinen vaihe laskeutui SpaceX:n LZ-1 laskeutumisalustalle kello 1.29 UTC-aikaa. Ensimmäinen vaihe sammui noin kaksi minuuttia ja 20 sekuntia laukaisun jälkeen, irroten toisesta hetkeä myöhemmin. Toinen vaihe käynnistyi 11 sekuntia myöhemmin. Toinen vaihe teki noin seitsemän ja puolen minuutin polton, ensimmäisen vaiheen laskeutuessa Landing Zone 1 -alustalle Cape Canaveral Air Force Stationiin noin kymmenen minuuttia laukaisusta.


title: SpaceX

text: OG2-lentoa seuranneen Jason-3-lennon laskeutuminen ASDS-lautalle oli jo lähellä onnistua. Ensimmäisen vaiheen moottorit sammuivat suunnitellusti kaksi minuuttia ja 34 sekuntia laukaisusta, irtaantuen toisesta vaiheesta kolme sekuntia myöhemmin. Ensimmäinen vaihe suoritti kolme polttoa toisen vaiheen lentäessä kiertoradalle - ensimmäinen, "Boostback burn", joka siirtää vaiheen oikealle radalle kohti ASDS:ää, suoritettiin noin sata sekuntia vaiheistamisesta, eli noin neljä minuuttia ja 25 sekuntia laukaisusta. Seitsemän minuutin kohdalla laukaisusta ensimmäinen vaihe jälleen käynnisti moottorinsa hidastaakseen nopeutta palatessaan ilmakehään. Tämän jälkeen suoritettu laskeutumispoltto onnistui myös kaavan mukaan, ja Falcon 9:n ensimmäinen vaihe laskeutui ASDS-lautalle noin neljä ja puoli minuuttia laukaisusta. Vaihe kuitenkin alkoi pian laskeutumisen jälkeen kallistua, iskeytyen räjähtäen lautan pintaan. Laskeutumisvideolla näkyy, miten yksi vaiheen neljästä laskeutumistelineestä pettää ja raketti alkaa kallistua. Myöhemmässä tutkinnassa selvisi laskeutumistelineiden lukitusmekanismeihin kondensoituneen kosteuden jäätyneen lennon aikana ja estäneen yhden telineen lukkiutumisen.


title: SpaceX

text: Laskeutumista ASDS:lle yritettiin jälleen SES-9-lennolla. Viidennellä yrityksellä Falcon 9 Full Thrust -raketti laukaisi SES-9:n onnistuneesti Cape Canaveral Air Force Stationin laukaisukompleksi 40:ltä 4. maaliskuuta kello 23.35 UTC-aikaa. Raketin ensimmäisen vaiheen yhdeksän Merlin 1D -moottoria paloivat kaksi minuuttia ja 36 sekuntia, jonka jälkeen ensimmäinen ja toinen vaihe irtautuivat toisistaan neljä sekuntia moottorien sammumisen jälkeen. Toinen vaihe jatkoi satelliitin viemistä halutulle radalle kuuden minuutin ja 14 sekunnin poltolla, jonka jälkeen sen Merlin 1D Vacuum -tyhjiömoottori sammutettiin ennen toista käynnistystä. Ensimmäisen vaihe aloitti irtautumisen jälkeen laskeutumisyrityksen 600 kilometriä Floridan niemimaasta itään merellä sijaitsevalle ASDS-lautalle. Rakettivaihe teki kaksi paluupolttoa, mutta tuhoutui silti kovassa laskeutumisessa. SES-9-lennon yhteydessä tehty laskeutumisyritys oli tosin muita vastaavia yrityksiä haastavampi korkeiden ratavaatimusten takia.


title: SpaceX

text: Seuraavalla lennolla, rahtilento CRS-8:lla laskeutumista merelle yritettiin taas kerran. Laukaisu tapahtui 8. huhtikuuta 2016 kello 20.43 UTC-aikaa Cape Canaveral Air Force Stationin laukaisukompleksi 40:ltä. Ensimmäisen vaiheen moottorit paloivat kaksi ja puoli minuuttia, toisen vaiheen irtauduttua kolme sekuntia ensimmäisen vaiheen moottoreiden sammutuksesta. Toisen vaiheen Merlin 1D Vacuum -moottori käynnistettiin seitsemän sekuntia myöhemmin. Toinen vaihe jatkoi kapselin viemistä halutulle radalle, kun ensimmäinen vaihe teki kolme erillistä paluupolttoa ennen laskeutumistaan ASDS-lautalle. Poltot onnistuivat ja rakettivaihe teki pehmeän laskeutumisen yhden Merlin 1D -moottorin varassa noin 340 kilometriä laukaisupaikalta sijainneelle lautalle, noin kahdeksan minuuttia ja 35 sekuntia lennon alun jälkeen.


title: SpaceX

text: CRS-8-lennon ollessa lento matalalle Maan kiertoradalle, tätä seurannut JCSAT-14 oli täysin toinen haaste lennon suuntautuessa geostationaariselle siirtoradalle. Verrattuna CRS-8-lentoon, ensimmäinen vaihe palaisi ilmakehään kaksi kertaa suuremmalla nopeudella ja neljä kertaa suuremmalla liike-energialla. Vaiheistamisessa raketin nopeus oli 8 350 kilometriä tunnissa, verrattuna CRS-8-lennon nopeuteen 6 650 kilometriä tunnissa. Lento oli saman kaltainen kuin aikaisemmin maaliskuussa lennetty SES-9, jolloin laskeutumisyritys epäonnistui. JCSAT-14 lennolla SpaceX päätti käyttää normaalin yhden Merlin 1D -moottorin sijasta kolmea vastaavaa laskeutumiseen painovoiman aiheuttaman kiihtyvyyden ja polttoaineen kulutuksen minimoimisiksi. Kaksi minuuttia ja 38 sekuntia JCSAT-14:a laukaisun jälkeen ensimmäisen vaiheen moottorit sammuivat ja kolme sekuntia myöhemmin raketti suoritti vaiheistamisen. Toisen vaiheen puskiessa satelliittia kiertoradalle ensimmäinen vaihe aloitti sarjan polttoja lähestyäkseen ASDS-lauttaa. Ensimmäinen vaihe laskeutui lautalle onnistuneesti kolmella Merlin 1D -moottorilla kahdeksan minuuttia ja 40 sekuntia lennon alkamisesta.


title: SpaceX

text: SpaceX:n kehitteillä oleva Dragon V2 -avaruusalus tulee yhtiön kantorakettien tavoin olemaan uudelleenkäytettävä. Toisin kuin esimerkiksi NASA:n avaruussukkula, Dragon V2 ei vaadi lentojen välillä suuria korjauksia, vaan alus on lennon jälkeen jälleen lentokykyinen polttoainesäiliön täytön jälkeen. SpaceX:n mukaan alus voi lentää useita kertoja, sillä esimerkiksi ilmakehään palattaessa sitä suojaava lämpökilpi kykenee lentämään useita kertoja, tehden uusiokäytöstä nopeampaa ja halvempaa.


title: SpaceX

text: Dragon eroaa muista kapselimallisista avaruusaluksista myös siten, ettei se tulevaisuudessa tule käyttämään laskeutumisiin laskuvarjoja, vaan laskeutuu SuperDraco-moottoreiden varassa hallitusti laskeutumisalustalle, kuten SpaceX:n kantoraketitkin tekevät. Elon Musk on sanonut Dragon v2:n kykenevän laskeutumaan mihin vain Aurinkokunnassa, ja sanookin SpaceX:n aikovan lähettää "Red Dragon" -nimeä kantavan modifioidun Dragon v2:n Marsiin vuonna 2018 Falcon Heavy -kantoraketilla. Red Dragon tulee laskeutumaan Marsiin laskuvarjojen sijasta täysin SuperDraco-moottoreiden ja Marsin ohuen ilmakehän hidastamana.


title: SpaceX

text: Falcon 9 -raketista on vuoteen 2016 mennessä ollut kolme kehitysvaihetta: Falcon 9 versio 1.0, Falcon 9 versio 1.1 ja Falcon 9 Full Thrust. Oheisessa taulukossa Falcon 9:n kohdalla on listattu tuoreimman version, Falcon 9 Full Thrustin tiedot.


title: SpaceX

text: Hyötykuormissa huomioon tulee ottaa raketin ensimmäisen vaiheen uudelleenkäyttöön kuluva polttoaine. Falcon 9:n kohdalla on listattu maksimaalinen hyötykuorma, kun raketti lentää täysin ilman uudelleenkäyttöä hyötykuorman maksimoimiseksi. SpaceX lupaa 30 prosentin leikkausta Falcon 9:n hintaan, mikäli ensimmäisen vaiheen uudelleenkäyttö saadaan sujumaan.


title: SpaceX

text: SpaceX:n ensimmäiset rakettilaukaisut tehtiin laukaisua tehtiin Omelekin saarelta Kwajalein atollilta. Viiden laukaisun jälkeen Falcon 1:n korvasi Falcon 9 ja Omelek siirtyi pois käytöstä.


title: SpaceX

text: SpaceX vuokrasi 2007 Cape Canaveral Air Force Station Space Launch Complex 40:n Falcon 9 lentoja varten. Ensimmäinen lento 4. kesäkuuta 2010 oli myös Falcon 9 v1.0:n ensilento.


title: SpaceX

text: Vuonna 2014 SpaceX vuokrasi Kennedy Space Center 39A laukaisualustan Falcon 9 v1.1 ja Falcon Heavy -lentoja varten.


title: SpaceX

text: Vuonna 2015 SpaceX vuokrasi Cape Canaveral Air Force Station Launch Complex 13:n uudelleenkäytettävien rakettien laskeutumisalustaksi.


title: SpaceX

text: Vandenberg AFB Space Launch Complex 4:ään kuuluu kaksi laukaisualustaa, SLC-4W ja SLC-4E. Vuonna 2011 SpaceX vuokrasi SLC-4E:n laukaisukäyttöön. Ensimmäinen laukaisu ja samalla Falcon 9 v1.1:n ensilento oli 29. syyskuuta 2013.


title: SpaceX

text: Vuonna 2015 SpaceX vuokrasi SLC-4W:n uudelleenkäytettävien rakettien laukaisualustaksi.